text:
Idikija dikima dia Yezu ne dijingulula diende dia malu
“Nansha munudi kanuyi banji kumumona, nudi bamunange. Nansha munudi kanuyi numumona mpindieu, nudi nuleja ditabuja kudiye.”—1 PET. 1:8.
1, 2. a) Ntshinyi tshitudi mua kuenza bua kupeta lupandu? b) Ntshinyi tshidi mua kutuambuluisha bua kushala mu njila mu luendu luetu bua kupeta lupandu?
PATUDI tulua bayidi ba Kristo, tudi tutuadija luendu. Luendu elu ludi mua kutufikisha ku muoyo, pa buloba anyi mu diulu. Yezu wakamba ne: Muntu “udi unanukila too ne ku nshikidilu [nshikidilu wa muoyo udiye nawu mpindieu peshi wa ndongoluelu mubi wa malu eu] neasungidibue.” (Mat. 24:13) Eyowa, tuetu bashale ne lulamatu mu nsombelu wetu, netupete lupandu. Kadi tudi ne bua kuikala ne budimu patudi mu luendu elu bua kubenga kubuela mu ditanaji anyi kujimina. (1 Yone 2:15-17) Tudi mua kuenza tshinyi bua kushala mu njila mu luendu luetu?
2 Yezu udi Tshilejilu kutudi ke udi mutushile njila wa kulonda. Mbakule bua nsombelu wende mu Bible. Patudi tulonga malu aa, tudi tumanya bimpe tshidi Yezu. Tudi tumunanga ne tuleja ditabuja kudiye. (Bala 1 Petelo 1:8, 9.) Vuluka ne: mupostolo Petelo wakaleja ne: Yezu mmutushile tshilejilu bua tuetu kulonda mu makasa ende bimpe bimpe. (1 Pet. 2:21) Tuetu balonde mu makasa ende bimpe, netufike ku “tshipatshila” tshia ditabuja dietu, mmumue ne: netupete lupandu. * Mu tshiena-bualu tshishale tuvua bamone mutudi mua kuidikija tshilejilu tshia Yezu pa kuikala ne budipuekeshi ne luse. Tumone mpindieu mutudi mua kulonda mu makasa ende pa kuikala ne dikima ne dijingulula dia malu.
YEZU UDI NE DIKIMA
3. Dikima ntshinyi? Mmunyi mutudi mua kudipeta?
3 Dikima mmushindu kampanda wa kuleja dieyemena udi mua kutukolesha ne kutukuatshisha. Batu bumvuija kuikala ne dikima bu “kutantamena buluishi,” “kuimanyina buakane,” ne “kutuilangana ne dikengeshibua muikale ne bunême peshi ne ditabuja.” Dikima ditu dienda pamue ne ditshina, ditekemena ne dinanga. Mushindu kayi? Ditshina dia Nzambi didi ditupesha dikima bua kubenga kutshina bantu. (1 Sam. 11:7; Nsu. 29:25) Ditekemena dilelela didi dituambuluisha bua kubenga kuimanyina pa ntatu itudi nayi ne bua kuindila malu atshilualua ne dieyemena. (Mus. 27:14) Dinanga didi didifila bua bakuabu didi ditusaka bua kuleja dikima nansha padidi ditukebela ntatu. (Yone 15:13) Tudi tupeta dikima patudi tueyemena Nzambi ne tulonda mu makasa a Muanende.—Mus. 28:7.
4. Mmunyi muvua Yezu muleje dikima pavuaye mu ntempelo “munkatshi mua balongeshi”? (Tangila tshimfuanyi tshia ntuadijilu.)
4 Nansha patshivua Yezu ne bidimu 12, wakimanyina buakane ne dikima dionso. Mona tshivua tshienzeke pavua Yezu ‘mu ntempelo musombe munkatshi mua balongeshi.’ (Bala Luka 2:41-47.) Balongeshi abu bavua bamanye bimpe Mikenji ya Mose ne bilele bia bantu bivua biyinyange. Kadi Yezu kakabatshina ne kushala mupuwe to; uvua “ubela nkonko.” Bushuwa kavua ubela nkonko ya buana to. Tudi mua kudifuanyikijila Yezu wela nkonko ivua yelesha balongeshi banene abu meji ne ibakemesha, bapanga tshia kuamba, batuadija kumuteleja. Bu balongeshi abu batete kuela Yezu nkonko bua kumuteya bavua bapangila. Bantu bonso bavua bateleja mandamuna avua ashindika bulelela bua mu Dîyi dia Nzambi, kusangisha ne balongeshi, bavua “bakema bikole bua lungenyi luende ne mandamuna avuaye ufila.”
5. Mmu mishindu kayi muvua Yezu muleje dikima mu mudimu wende wa buambi?
5 Yezu wakaleja dikima mu mishindu mishilashilangane mu mudimu wende wa buambi. Wakela bamfumu ba bitendelelu patoke bua muvuabu bapambuisha bantu ne malongesha a dishima. (Mat. 23:13-36) Wakakandamena lungenyi lubi lua panu. (Yone 16:33) Wakatungunuka ne kuyisha nansha muvuabu bamukengesha kudi baluishi bende. (Yone 5:15-18; 7:14) Wakakezula ntempelo misangu ibidi kayi ne buôwa, kuipataye bantu bavuamu bavua banyanga ntendelelu mukezuke.—Mat. 21:12, 13; Yone 2:14-17.
6. Mmunyi muvua Yezu muleje dikima dituku dia ndekelu divuaye ne muoyo pa buloba?
6 Kuidikija dikima divua nadi Yezu kumpala kua makenga kudi kukolesha ditabuja dietu. Tumone muvuaye muleje dikima dituku dia ndekelu divuaye ne muoyo pa buloba. Uvua mumanye mulongolongo wa malu avuabu ne bua kuenza kudi muntu uvua umutungila. Kadi pavuabu benza Pasaka, Yezu wakambila Yudasa ne: “Enza tshiudi usua kuenza lukasa.” (Yone 13:21-27) Pavuabu mu budimi bua Getesemane, Yezu wakadimanyisha kudi basalayi bavua balue bua kumukuata kayi ne buôwa. Nansha muvua muoyo wende mu njiwu, wakakuila bayidi bende bua kubakuba. (Yone 18:1-8) Pavuabu bamuela nkonko ku Tshilumbuluidi tshinene, wakaleja ne dikima muvuaye Kristo ne Muana wa Nzambi nansha muvuaye mumanye ne: muakuidi munene uvua ukeba bualu bua kumushipelabu. (Mâko 14:60-65) Yezu wakashala anu ne lulamatu lukole too ne ku lufu pa mutshi wa makenga. Kumpala kua kukulaye muoyo, wakela lubila lua ditshimuna wamba ne: “Bualu buakumbanyi.”—Yone 19:28-30.
IDIKIJA DIKIMA DIA YEZU
7. Nuenu bansonga, nutu numvua bishi bua munudi ne dîna dia Yehowa? Bua kuleja ne: nudi ne dikima, nudi mua kuenza tshinyi?
7 Mmunyi mutudi mua kuidikija dikima dia Yezu? Mu kalasa. Bansonga wetu, nudi nuleja munudi ne dikima panudi nudimanyisha munudi Bantemu ba Yehowa nansha bikala kuenza nanku kusaka balongi benu anyi bantu bakuabu bua kunutondesha nsombelu. Nunku nudi nuleja ne: nudi nusanka bua kuikala ne dîna dia Yehowa. (Bala Musambu wa 86:12.) Badi mua kunusaka bua kuitaba ne: dilongesha dia ne: bintu mbidienzekele ndilelela. Kadi nudi ne bijadiki bilelela bidi binufikisha ku dieyemena tshidi Bible wamba bua bufuki. Nudi mua kuenza mudimu ne broshire wa Cinq questions à se poser sur l’origine de la vie bua kufila diandamuna didi dituisha bantu badi basue kumanya “bualu bua ditekemena didi munda muenu.” (1 Pet. 3:15) Pashishe, nenuikale ne disanka panudi numanya ne: nudi babingishe bulelela bua mu Dîyi dia Nzambi.
8. Mmalu kayi adi atusaka bua kuyisha ne dikima?
8 Mu buambi. Bu mutudi bena Kristo balelela, tudi ne bua kutungunuka ne ‘kuakula ne dikima ku bukokeshi bua Yehowa.’ (Bien. 14:3) Mmalu kayi adi atusaka bua kuyisha ne dikima? Tudi bamanye ne: malu atudi tuyisha mmalelela bualu mmimanyine mu Bible. (Yone 17:17) Tudi tuitaba ne: “tudi benzejanganyi ba mudimu ne Nzambi” ne nyuma muimpe udi utuambuluisha. (1 Kol. 3:9; Bien. 4:31) Tudi bamanye ne: patudi tuyisha ne tshisumi, tudi tuleja mutudi balamate Yehowa ne banange bantu netu. (Mat. 22:37-39) Tuetu ne dikima, kabakutupuwisha to. Ku lukuabu luseke, tudi badisuike bua kuela patoke malongesha a dishima a bitendelelu adi apangisha bantu bua kumona bulelela. (2 Kol. 4:4) Netutungunuke ne kuyisha lumu luimpe nansha bantu babenga, batuseka anyi batuluisha.—1 Tes. 2:1, 2.
9. Mmunyi mutudi mua kuleja dikima patudi tutuilangana ne ntatu?
9 Patudi tutuilangana ne ntatu. Kueyemena Nzambi kudi kutupetesha ditabuja ne dikima bua kutantamena ntatu. Padi muntu utudi banange ufua, tudi tubungama kadi katuena tujimija ditekemena to. Tudi tutekemena bua “Nzambi wa busambi buonso” atukoleshe. (2 Kol. 1:3, 4; 1 Tes. 4:13) Tuetu bapete disama dikole anyi batapike bibi, bidi mua kutusama kadi katuena mua kuenza malu adi afikisha ku dinyanga ditabuja to. Tudi tubenga luondapu luonso ludi lubengangana ne mêyi manene a mu Bible. (Bien. 15:28, 29) Tuetu ne kanyinganyinga, ‘mioyo yetu idi mua kutupisha,’ kadi bu mutudi tueyemena Nzambi udi ‘pabuipi ne bantu badi ne mitshima itamba kunyingalala,’ katuena tulekela ditabuja to. *—1 Yone 3:19, 20; Mus. 34:18.
YEZU UDI NE DIJINGULULA DIA MALU
10. Dijingulula dia malu ntshinyi? Mmunyi mudi mutendeledi wa Yehowa udi ne dijingulula dia malu wakula ne wenza malu?
10 Dijingulula dia malu mbukokeshi bua kutapulula tshidi tshimpe ne tshidi tshibi ne pashishe kusungula njila muimpe wa kulonda. (Eb. 5:14) Batu bumvuija dijingulula dia malu ne: “mbukokeshi bua kuangata mapangadika mimpe mu malu a mu nyuma.” Mutendeledi wa Nzambi udi ne dijingulula dia malu utu wakula ne wenza malu mu mushindu udi usankisha Nzambi. Muntu wa nunku udi usungula mêyi adi akolesha bakuabu pamutu pa adi abatapa ku muoyo. (Nsu. 11:12, 13) Kena “ukuata tshiji lubilu” nansha. (Nsu. 14:29) ‘Udi utangija mpala wende mu njila mululame,’ mulamate tshidi tshimpe mu luendu luende bua kupeta muoyo. (Nsu. 15:21) Ntshinyi tshitudi mua kuenza bua kupeta dijingulula dia malu? Tudi ne bua kulonga Dîyi dia Nzambi ne kutumikila malu atudi tulonga. (Nsu. 2:1-5, 10, 11) Mbimpe nangananga kukonkonona tshilejilu tshia Yezu, muntu uvua ne dijingulula dia malu kupita bantu bonso.
11. Mmunyi muvua Yezu muleje mu mêyi ende muvuaye ne dijingulula dia malu?
11 Yezu wakaleja muvuaye ne dijingulula dia malu mu malu onso avuaye muambe ne avuaye muenze. Mu mêyi ende. Uvua ne busunguluji pavuaye uyisha lumu luimpe, uvua usungula “mêyi malenga” avua akemesha bantu bavua bamuteleja. (Luka 4:22; Mat. 7:28) Misangu ya bungi uvua ulekela Dîyi dia Nzambi diakula pa muaba wende, uvua ubala, utela peshi uleyidila mvese ivua mikumbane bua kushindika lungenyi luende. (Mat. 4:4, 7, 10; 12:1-5; Luka 4:16-21) Yezu uvua kabidi umvuija Mifundu minsantu mu mushindu uvua ulenga mioyo ya bantu bavua bamuteleja. Pavuaye uyukila ne bayidi bende babidi mu njila batangile ku Emause panyima pa dibishibua diende, “wakabumvuija malu avua amutangila a mu Mifundu minsantu.” Bayidi bakalua kuamba pashishe ne: “Mioyo yetu kayivua itema pavuaye wakula netu mu njila utujinguluila bimpe Mifundu minsantu anyi?”—Luka 24:27, 32.
12, 13. Mbilejilu kayi bidi bileja ne: Yezu kavua ukuata tshiji lukasa ne uvua ne meji mimpe?
12 Mu lungenyi luende ne mu meji ende. Dijingulula dia malu diakambuluisha Yezu bua kukanda lungenyi luende, dimuvuija “kayi ukuata tshiji lubilu.” (Nsu. 16:32) Uvua “mupuekele mu mutshima.” (Mat. 11:29) Uvua misangu yonso uleja bayidi bende lutulu nansha pavuabu benza bilema. (Mâko 14:34-38; Luka 22:24-27) Uvua mushale mupuwe nansha pavuabu bamuenzela malu mabi.—1 Pet. 2:23.
13 Dijingulula dia malu divua diambuluishe kabidi Yezu bua kuikala ne meji mimpe. Kavua wimanyina anu pa malu avua mafunda mu Mikenji ya Mose to; kadi uvua umona lungenyi luvua mu Mikenji ayi ne wenza malu mu diumvuangana ne lungenyi alu. Tuangate tshilejilu tshia muyuki udi mu Mâko 5:25-34. (Bala.) Mukaji kampanda uvua ne disama dia mashi apueka wakadifinya munkatshi mua bantu, kulengaye tshilamba tshia Yezu ne kumvuaye bimpe. Bilondeshile Mikenji ya Mose, uvua ne bukoya, nunku kavua ne bua kulenga muntu nansha umue to. (Lew. 15:25-27) Kadi bu muvua Yezu mujingulule ne: mu “malu a mushinga mukole a mu Mikenji” muvua “luse ne ditabuja,” kavua mukanyine mukaji eu bua muvuaye mulenge tshilamba tshiende to. (Mat. 23:23) Kadi wakamuambila ne bulenga ne: “Muananyi wa bakaji, ditabuja diebe ndikuondope. Ndaku mu ditalala, umvue bimpe ku disama diebe dibi.” Bidi bienza disanka bua muvua dijingulula dia malu disake Yezu bua kumuleja bulenga bua nunku.
14. Yezu wakasungula bua kuenza tshinyi? Ntshinyi tshivuaye muenze bua kushala mu njila eu?
14 Mu nsombelu wende. Yezu wakaleja muvuaye ne dijingulula dia malu pavuaye musungule nsombelu muimpe ne mushale mumulamate. Wakadifila mu diyisha dia lumu luimpe, kuvuijaye mudimu eu mudimu munene mu nsombelu wende. (Luka 4:43) Yezu wakashala kabidi mu njila eu pavuaye muangate mapangadika avua mamuambuluishe bua kutuishila mêsu pa mudimu wende ne kuwukumbaja bimpe. Wakasungula ne meji bua kuikala ne nsombelu mupepele bua kufilaye dîba diende ne makanda ende mu mudimu wa diyisha. (Luka 9:58) Wakajingulula muvuabi ne mushinga bua kulongesha bantu bakuabu bua kutungunuka ne mudimu eu panyima pa lufu luende. (Luka 10:1-12; Yone 14:12) Wakalaya bayidi bende ne: uvua ne bua kubambuluisha mu mudimu eu “too ne ku nshikidilu kua ndongoluelu wa malu eu.”—Mat. 28:19, 20.
IDIKIJA DIJINGULULA DIA MALU DIA YEZU
15. Mmunyi mutudi mua kuleja dijingulula dia malu mu mêyi etu?
15 Tumone mushindu mukuabu utudi mua kuidikija Yezu. Mu mêyi etu. Patudi tuyukila ne bena Kristo netu, tudi tuamba mêyi adi abakolesha pamutu pa adi abatekesha. (Ef. 4:29) Patudi tuakula ne bantu bakuabu bua Bukalenge bua Nzambi, tudi tutuisha mêyi etu ne “mukele.” (Kolos. 4:6) Tudi tudienzeja bua kujingulula majinga adi nawu bantu batudi tuyukila nabu ne malu adi abasankisha, pashishe tudi tusungula mêyi adi mua kubambuluisha. Tudi tuvuluka ne: mêyi malenga adi mua kukangula biibi ne mioyo ya bantu. Kabidi, patudi tumvuija bantu malu atudi tuitabuja, tudi tulekela Bible wakula pa muaba wetu. Nunku tudi tumutela bu nshindamenu wa malu atudi tuamba ne tumubala dîba dionso didibi bikengela. Tudi tuitaba ne: mukenji wa mu Bible udi ne bukole kupita tshionso tshitudi mua kuamba tshidi tshifumina kutudi.—Eb. 4:12.
16, 17. a) Mmunyi mutudi mua kuleja ne: katuena tukuata tshiji lubilu ne tudi ne nkatshinkatshi? b) Ntshinyi tshitudi mua kuenza bua kutuishila mêsu pa mudimu wetu wa buambi?
16 Mu lungenyi luetu ne meji etu. Dijingulula dia malu didi dituambuluisha bua kukanda lungenyi luetu, dituvuija ‘katuyi tukuata tshiji lubilu.’ (Yak. 1:19) Padi bantu bakuabu batunyingalaja, tudi tudienzeja bua kujingulula tshidibu basue kuamba mu mêyi abu ne bienzedi biabu. Dimanya dia nunku didi mua kutuyisha tshiji ne kutuambuluisha bua ‘kulekeleela muntu bubi.’ (Nsu. 19:11) Dijingulula dia malu didi dituambuluisha kabidi bua kuikala ne nkatshinkatshi. Nunku tudi tudienzeja bua kuikala ne nkatshinkatshi mu malu atudi tutekemena bua bena Kristo netu batuenzele, tuvuluka ne: badi mua kuikala mu ntatu itudi katuyi bamanye bimpe. Tudi tuitaba bua kubateleja ne tuitaba mmuenenu wabu padibi bikumbana.—Filip. 4:5.
17 Mu nsombelu wetu. Bu mutudi bayidi ba Yezu, tudi tumona ne: katuena mua kupeta diakalenga dikuabu dipite edi ditudi nadi dia kuyisha lumu luimpe to. Tudi tutungunuka mu njila wetu patudi tuangata mapangadika adi atuambuluisha bua kushala batuishile mêsu pa mudimu utudi nawu. Tudi tuteka malu a mu nyuma pa muaba wa kumpala bikale ne nsombelu mupepele bua kudifila bikole mu mudimu wa diyisha udi ne mushinga kumpala kua nshikidilu kulua.—Mat. 6:33; 24:14.
18. Ntshinyi tshitudi mua kuenza bua kushala mu njila mu luendu lutudi tuenza bua kupeta lupandu? Udi mudisuike bua kuenza tshinyi?
18 Kabienaku bitusankisha bua kukonkonona imue ngikadilu ya Yezu mimpe anyi? Ela meji masanka atuapeta patudi tulonga ngikadilu yende mikuabu ne tumanya tshitudi mua kuenza bua kumuidikija. Nunku, tuikale badisuike bua kulonda mu makasa ende bimpe bimpe. Tuetu benze nunku, netushale mu njila mu luendu lutudi tuenza bua kupeta lupandu ne netusemene pabuipi ne Yehowa, Muntu udi Yezu muidikije bimpe menemene.
^ tshik. 2 Bena Kristo bavua ne ditekemena dia kuya mu diulu ke bavuabu bafundile mêyi adi mu 1 Petelo 1:8, 9. Kadi mêyi aa adi atangila kabidi aba badi ne ditekemena dia kupeta muoyo pa buloba.
^ tshik. 9 Bua kumanya bilejilu bia mua kuleja dikima mu ntatu, bala Tshibumba tshia Nsentedi tshia dia 1/12/2000 dibeji dia 24-28; Réveillez-vous ! wa dia 22/4/2003 dibeji dia 18-21; ne wa dia 22/1/1995 dibeji dia 11-15.


c: text/html

text:
Kunanga bua kashidi: bidiku mua kuenzeka anyi?
‘Dinanga didi ditema bu ndimi ya kapia, bu kapia ka Yehowa mene.’—MUS. WA SOL. 8:6.
1, 2. Mukanda wa Musambu wa Solomo udi mua kuambuluisha banganyi? Bua tshinyi? (Tangila tshimfuanyi.)
‘MONA mudibu batapangana dîsu ne disanka ne bakuatangane ku tshianza bimpe. Nnganyi udi mua kuamba ne: ki mbanangangane ne muoyo mujima?’ Eyi nngenyi idi iluila mukulu udi ufuma ku dienza muyuki wa dibaka mu lungenyi. Padi bena dibaka bapiabapia aba babuela mu tshialu benda batua dikasa dia maja muaba udibu benzela fete, mukulu eu udi kabidi udikonka ne: ‘Dibaka diabu nedinenge anyi? Mu bungi bua bidimu, dinanga diabu nedikolaku anyi, peshi nediase masala ne kubuka?’ Mulume ne mukaji bobu banangangane bikole, badi mua kutantamena ntatu mikole. Kadi nansha mudi mabaka a bungi afua, ki mbibi bua kudikonka bikala dinanga dia kashidi dikalaku to.
2 Nansha mu matuku a mukalenge Solomo wa mu Isalele wa kale, bivua bikole bua kupeta dinanga dilelela. Solomo wakafunda bua bikadilu bia bantu ba mu tshikondo tshiende wamba ne: ‘Ngakasangana muntu mulume umue mujalame munkatshi mua tshinunu tshia bantu, kadi tshiakasangana muntu mukaji munkatshi muabu. Ngakasangana anu bualu ebu bumue ne: Nzambi wakafuka bantu ne mitshima mijalame, kadi bobu bakadikebela malu a ngenyi yabu.’ (Muam. 7:26-29) Bikadilu bimpe biakanyanguka bikole mu matuku a Solomo ne kumonaye ne: bivua bikole bua kupeta muntu mulume anyi muntu mukaji uvua ne bikadilu bimpe nangananga bualu kuvua buenzeji bua bakaji ba mu bisamba bia bende bavua batendeledi ba Bâla. * Nansha nanku, kasala kavuaye mulue kufunda bidimu 20 pashishe kadibu babikila ne: Musambu wa Solomo kadi kaleja ne: bidi mua kuenzeka bua mulume ne mukaji balejangane dinanga bua kashidi. Kadi kabidi kaleja tshidi dinanga ne mushindu wa kudileja. Batendeledi ba Yehowa badi mu mabaka ne bajike badi mua kulonga malu a bungi bua bidi bitangila dinanga dia nunku bobu bakonkonone bimpe mukanda wa mu Bible eu.
DINANGA DILELELA DITUKU
3. Bua tshinyi tudi mua kuamba ne: bidi mua kuenzeka bua mulume ne mukaji kulejanganabu dinanga dilelela?
3 Bala Musambu wa Solomo 8:6. Tshiambilu ‘kapia ka Yehowa’ tshidibu benze natshi mudimu bua kumvuija dinanga tshidi tshikongoloja malu a bungi. Dinanga dilelela didi ‘kapia ka Yehowa’ mu mushindu wa ne: dinanga ke ngikadilu wende munene; ne uvua mufuke muntu ku tshimfuanyi tshiende bua kuikalaye pende ne dinanga. (Gen. 1:26, 27) Pavua Nzambi muye ne Eva mukaji wa kumpala kudi Adama mulume wa kumpala, Adama wakapatula mêyi a kasala mukana muende. Kakuyi mpata, Eva wakadiumvua pabuipi menemene ne Adama, kuvuabu ‘bamuangatshile.’ (Gen. 2:21-23) Bu muvua Yehowa mupeshe bantu tshipedi tshia kuleja dinanga, bidi mua kuenzeka bua mulume ne mukajende kulejangana dinanga dikole didi dishala kashidi.
4, 5. Londa mu tshikoso muyuki udi mu Musambu wa Solomo.
4 Dinanga didi pankatshi pa mulume ne mukaji didi ne bimanyinu bikuabu pa kumbusha dikala diadi dia kashidi. Mbaleje patoke bimue bia kudibi mu Musambu wa Solomo. Badi bakula mu Musambu eu bua dinanga pankatshi pa nsongakaji wa mu musoko wa Shunema (Shulama) ne munanga wende mulami wa mikoko. Muyuki wabu udi nunku: Nsongakaji uvua wenza mudimu mu budimi bua mvinyo bua bana babu ba balume buvua pabuipi ne muaba uvua mukalenge Solomo mutudile ne basalayi bende. Mukalenge wakamona nsongakaji ne kutumaye bena mudimu bende bua balue ne nsongakaji eu mu tshitudilu. Pashishe mukalenge wakambila nsongakaji ne: uvua muimpe kumona ne wakamupesha bintu bia bungi. Kadi nsongakaji ukavua munangangane ne mulami wa mikoko, ne wakamuambila ne disuminyina ne: uvua munange anu mulami wa mikoko au. (Mus. wa Sol. 1:4-14) Mulami wa mikoko wakaya wenda ukeba nsongakaji too ne mu tshitudilu. Pakamupetaye bakambilangana mêyi mimpe avua aleja muvuabu banangangane.—Mus. wa Sol. 1:15-17.
5 Solomo udi upingana ne nsongakaji mu Yelushalema; mulami wa mikoko udi ulonda nsongakaji. (Mus. wa Sol. 4:1-5, 8, 9) Bionso bidi Solomo muenze bua nsongakaji kumunangaye bivua biye mu mâyi. (Mus. wa Sol. 6:4-7; 7:1-10) Ndekelu wa bionso, mukalenge udi wanyishila nsongakaji bua kupinganaye. Musambu udi ujika ne mêyi adi nsongakaji wamba, ujinga munanga wende udi bu “lukungulu lua ntole” bua apingane kudiye.—Mus. wa Sol. 8:14.
6. Bua tshinyi kudi lutatu bua kumanya bantu badi bakule mu muyuki udi mu Musambu wa Solomo?
6 Nansha mudi Musambu uvua Solomo muenze udibu babikila ne: “Musambu wa mu misambu” ya Solomo muimpe, ki mbipepele bua kumanya bantu badi bayukidilangana, badi badiakuila ne badi belangana meji mu musambu eu to. (Mus. wa Sol. 1:1) Diksionere kampanda didi diamba ne: “Bintu bu mudi dilondangana dia ngenyi, muyuki, dilonda bualu ne muntu udi mubuenze ki mmalu adi ne mushinga menemene to.” (The New Interpreter’s Dictionary of the Bible) Nunku, bua kubenga kuteka bantu mu ditanaji bua mushindu udibu benze musambu eu mu kasala, mbumbushe mêna a bantu badi bakula. Kadi tudi mua kumanya muntu udi muambe bualu kampanda bilondeshile mêyi adiye muambe anyi adibu bamuambile.
MISHINDU YEBE YA DILEJA DINANGA MMIMPE KUPITA MVINYO
7, 8. Tudi mua kuamba tshinyi bua ‘mishindu ya dilejangana dinanga’ idi mu Musambu wa Solomo? Fila bilejilu.
7 Musambu wa Solomo mmuwule tente ne ‘mishindu ya dilejangana dinanga’ pankatshi pa nsongakaji ne mulami wa mikoko. Nansha mudi mishindu eyi ileja nsombelu uvuaku ku Asie kukadi bidimu 3 000 ne mua kukemesha bantu badi bayibala lelu, idi ne mushinga wa bungi ne ngenyi idimu ngitudi bamanye bimpe. Tshilejilu, mulami wa mikoko udi utumbisha mudi mêsu a mubangila wende matekete ne a bulenga padiye uafuanyikija ne ‘a nyunyi wa nkutshi.’ (Mus. wa Sol. 1:15) Nsongakaji yeye kena ufuanyikija mêsu a mulami wa mikoko ne a nkutshi to, kadi udi uafuanyikija ne nkutshi. Udi wamba ne: ‘Mêsu ende adi bu nyunyi ya nkutshi idi pabuipi ne misulu ya mâyi.’ (Mus. wa Sol. 5:12, NWT) Tshijengu tshifiike tshia mu dîsu tshidi tshinyunguluka kudi tshia tshitoke tshidi tshimusankisha anu bu nkutshi udi wowela mu mabele.
8 Ki mbiambilu bionso bia mushindu wa dileja dinanga bidi mu musambu eu bidi biakula bua buimpe bua mpala to. Tangila tshidi mulami wa mikoko wamba bua mêyi a nsongakaji. (Bala Musambu wa Solomo 4:7, 11.) Udi wamba mudi mishiku yende imatshisha “dikatshi dia buitshi.” Bua tshinyi? Bualu dikatshi dia buitshi anyi buitshi bua mu mulundu butu ne nsukadi ne muenya kupita buitshi bukadi bupite lupepele. “Buitshi ne mabele bidi muinshi mua ludimi” luende bidi biumvuija ne: mêyi ende atu asankisha ne mmimpe anu mutu buitshi ne mabele. Bidi bimueneka patoke ne: padi mulami wa mikoko wambila nsongakaji ne: “Udi mulengele be, kuena ne ditoba nansha dikese,” kena wakula anu bua buimpe bua mubidi to.
9. a) Dinanga didi pankatshi pa mulume ne mukajende didi dikongoloja malu kayi? b) Bua tshinyi bidi ne mushinga bua mulume ne mukajende kuambilanganabu biambilu bidi bileja mudibu banangangane?
9 Nzambi kavua mulongolole bua dibaka kuikaladi kontra anyi tshipungidi peshi dipetangana patupu dia bantu kadi kakuyi dinanga to. Dinanga ke tshimanyinu tshinene tshia dibaka dia bena Kristo. Ndinanga dia mushindu kayi adi? Ndinanga didi dimanyine pa mêyi manene a mu Bible anyi? (1 Yone 4:8) Ndinanga dia ku tshilelelu ditu bena mu dîku dimue balejangana anyi? Ndinanga ne dilamatangana ditu pankatshi pa balunda balelela anyi? (Yone 11:3) Ndinanga ditu pankatshi pa mulume ne mukajende anyi? (Nsu. 5:15-20) Bushuwa dinanga dilelela didi dishala kashidi didi pankatshi pa mulume ne mukajende didi dikongoloja mishindu yonso ya dinanga eyi. Dinanga didi dishema padibu badileja mu mêyi. Mbimpe bua bena dibaka kabikadi balekela midimu ya ku dituku ibapangisha mua kuambilangana mêyi adi aleja mudibu banangangane to. Mêyi a nunku adi mua kuambuluisha bikole ne kukuba dibaka bua kuikaladi dia disanka. Mu miaba itubu basunguilangana muntu wa kubuela nende mu dibaka, bitu bikole bua mulume ne mukaji kumanyangana bikadilu kumpala kua dituku dia dibaka. Kadi bena dibaka aba bobu bamanye mudibi ne mushinga bua kulejangana dinanga mu mêyi, nebibambuluishe bua kukolesha dinanga diabu ne dibaka diabu nedilengele.
10. Kuvuluka mêyi a dileja dinanga kudi ne bukole kayi?
10 Padi mulume ne mukajende bambilangana mu mêyi mudibu banangangane, bidi kabidi biambuluisha mu mushindu mukuabu. Mukalenge Solomo wakalaya nsongakaji muena Shulama “bilenga bia or bilamika argent.” Wakamutua makumbu wamba muvuaye ‘ne bulengele bu ngondo, ne ukenka bu dîba.’ (Mus. wa Sol. 1:9-11; 6:10) Kadi nsongakaji wakashala anu mulamate mulami wa mikoko uvuaye munange. Ntshinyi tshivua tshimukoleshe mu tshikondo tshivuabu kabayi muaba umue? Mmutulejatshi. (Mus. wa Sol. 1:2, 3) Uvua uvuluka ‘mishindu ya dilejangana dinanga,’ (NWT) ya mulami wa mikoko. Buende yeye mishindu yende ya dileja dinanga ivua ‘mipite mvinyo buakane,’ bualu ebu ke budi busankisha muoyo ne dîna diende divua disheme anu bu ‘manyi adibu bapongolola’ pa mutu. (Mus. 23:5; 104:15) Eyowa, kuvuluka mêyi mimpe a dileja dinanga avuabu batuambile kudi mua kuenza bua dinanga dikole ne dishale kashidi. Mbimpe bua bena mu dibaka kuikalabu bambilangana misangu ne misangu mudibu banangangane.
KUJUDI DINANGA “TOO NE PADIJUKILADI”
11. Nsongakaji muena Sulama uvua mutshipishangane bua kabamujudi dinanga. Ndilongesha kayi didi bena Kristo bajike bapetela kudiye?
11 Musambu wa Solomo udi kabidi upesha bena Kristo bajike malongesha, nangananga aba badi bakeba muntu wa kuselangana nende. Nsongakaji kavua udiumvua munange Solomo mu muoyo wende to. Wakatshipisha bana ba bakaji ba mu Yelushalema wamba ne: ‘Kanutetshi kunjula dinanga anyi kudinsonsola too ne padijukiladi.’ (Mus. wa Sol. 2:7; 3:5, NWT) Bua tshinyi? Bualu ki mbimpe kunanga muntu kayi yonso udi umueneka to. Nunku mbimpe bua muena Kristo udi ujinga kubuela mu dibaka indile ne lutulu mulume anyi mukaji udiye mua kunanga ne muoyo mujima.
12. Bua tshinyi nsongakaji wa mu Shulama uvua munange mulami wa mikoko?
12 Bua tshinyi nsongakaji muena Shulama uvua munange mulami wa mikoko? Bushuwa, nsongalume au uvua muimpe kumona mufuane “ngulungu,” bianza biende bivua bikole anu bu “tukanu tua or” ne mikolo yende ivua mimpe ne mikole anu bu “makunji a mabue.” Kadi kavua anu ne bukole ne muimpe kumona patupu to. ‘Bu mudi mutshi wa mamuma a pommes munkatshi mua mitshi ya ditu,’ ke muvua ‘munanga wende munkatshi mua bana balume.’ Bua nsongakaji uvua ne lulamatu kudi Yehowa au kumvua nunku bua muntu mulume, bivua bikengela bua muntu eu ikale mu malanda mimpe ne Yehowa.—Mus. wa Sol. 2:3, 9; 5:14, 15.
13. Bua tshinyi mulami wa mikoko uvua munange nsongakaji muena Shulama?
13 Netuambe tshinyi bua nsongakaji wa mu Shulama? Nansha muvuaye muimpe kumona ne mukoke ntema ya mukalenge uvua tshikondo atshi ne ‘bakalenge bakaji makumi asambombo,’ ne ‘bakaji bapika babakibue makumi muanda mukulu ne bakaji batshivua tumama kabayi mua kubadibua,’ uvua udimona bu “tshilongo tshia mu Shalona” mmumue ne: tshilongo tshia patupu. Nsongakaji eu uvua ne budipuekeshi bua dikema. Nansha nanku uvua bu “tshilongo tshia nsungubidi munkatshi mua meba,” mbuena kuamba ne: uvua ne mushinga wa bungi kudi mulami wa mikoko. Nsongakaji eu uvua ne lulamatu kudi Yehowa.—Mus. wa Sol. 2:1, 2; 6:8.
14. Dinanga didibu baleje mu Musambu wa Solomo didi dilongesha bena Kristo bajike badi basua kubuela mu dibaka tshinyi?
14 Bible udi ufila didimuija dia mushinga kudi bena Kristo bua kuselangana “anu mu Mukalenge.” (1 Kol. 7:39) Muntu udi mujike udi ujinga kubuela mu dibaka kena ne bua kutantshilangana anyi kuselangana ne muntu udi kayi muena Kristo to, kadi udi ne bua kukeba wa kuselangana nende anu munkatshi mua batendeledi ba Yehowa ba lulamatu. Kuenza nunku nekuambuluishe bena dibaka mushindu kayi? Mulume ne mukajende nebikale ne bua kutantamena ntatu ya ku dituku ne ku dituku. Kadi bobu mu malanda mimpe ne Yehowa, dibaka diabu nedikale dia ditalala ne disanka. Nunku wewe musue kubuela mu dibaka, londa tshilejilu tshia mulami wa mikoko ne muena Shulama. Keba muntu udi ne ngikadilu mimpe udi munange Yehowa ne muoyo mujima.
MUBANGILA WANYI ‘UDI BU TSHIBUNDA TSHIDI NE TSHIIBI TSHINJILA’
15. Mmunyi mudi nsongakaji muena Shulama muikale tshilejilu kudi bena Kristo badi kabayi banji kubuela mu dibaka?
15 Bala Musambu wa Solomo 4:12. Bua tshinyi mulami wa mikoko udi wamba mudi munanga wende muenze bu ‘tshibunda tshidi ne tshibi tshinjila’ anyi budimi budibu bakange? Budimi budibu bele mu tshipangu peshi budibu bakange, ki mmuntu yonso utu ubuelamu to. Muntu udi mua kubuelela anu ku tshiibi tshidibu bakange. Nsongakaji muena Shulama udi bu budimi ebu bualu dinanga diende divua anu bua eu uvua ne bua kumusela, mmumue ne: mulami wa mikoko. Pavuaye kayi mutekeshibue kudi dilobesha dia mukalenge, wakaleja muvuaye bu “tshimanu” kadi ki mbu ‘tshiibi’ tshidibu mua kukangula bipepele to. (Mus. wa Sol. 8:8-10) Bia muomumue, bena Kristo balume ne bakaji badi kabayi banji kubuela mu dibaka badi balama dinanga diabu anu bua bantu babuelabu nabu mu dibaka.
16. Ntshinyi tshidi Musambu wa Solomo ulongesha bua bidi bitangila ditantshilangana?
16 Pavua mulami wa mikoko muambile nsongakaji muena Shulama bua baye kuendakana, bana babu ba balume bakamubengela. Kadi, bakamupesha mudimu wa kulama budimi bua mvinyo. Bua tshinyi? Mbualu kabavua bamueyemena anyi? Bavuaku pamuapa bela meji ne: uvua ne lungenyi lua kuenda nende masandi anyi? Bushuwa, bavua bababidila bua muanabu wa bakaji kafiki mu nsombelu uvua umuteka mu diteta to. (Mus. wa Sol. 1:6; 2:10-15) Nunku muaba eu udi dilongesha bua bena Kristo bajike edi: Mu tshikondo tshia ditantshilangana, mbimpe kuenza malu adi akengela bua kushala balame malanda makezuke. Mbimpe kuepuka miaba misokome panudi anu babidi. Nansha mudibi kabiyi bibi bua kulejangana dinanga mu mushindu muimpe, dimukila nsombelu idi mua kunuteka mu diteta.
17, 18. Dikonkonona Musambu wa Solomo ndikuambuluishe ku tshinyi?
17 Pa tshibidilu, bena Kristo batu babuela mu dibaka banangangane bikole. Bu mudi Yehowa mulongolole bua dibaka dishale kashidi, mbimpe bua bena mu dibaka badienzeje bua kulama kapia ka dinanga diabu kalakuka ne bua kuikala ne nsombelu udi wenza bua dinanga kukoladi.—Mâko 10:6-9.
18 Paudi ukeba muntu wa kubuela nende mu dibaka, udi musue kupeta muntu uudi mua kunanga ne muoyo mujima ne kuenza bua dinanga adi dikole ne kadijimi, anu mudibi bileja mu Musambu wa Solomo. Nansha biwikala ukeba muntu wa kubuela nende mu dibaka peshi ukadimu, udi mua kupeta dinanga dilelela, mbuena kuamba ne: ‘kapia ka Yehowa.’—Mus. wa Sol. 8:6.
^ tshik. 2 Tangila Tshibumba tshia Nsentedi tshia dia 15/1/2007, dibeji dia 31.

robotstxt: allowed

filter: keep


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Balami bimpe ne babi (1-4)
-
Bukubi muinshi mua “lutonga lua buakane” (5-8)
-
Badi bapisha baprofete ba dishima (9-32)
-
“Bujitu” bua Yehowa (33-40)
23 “Diakabi dikale kudi balami badi babutula mikoko ya mu mpata wanyi ne bayitangalaja!” ke mudi Yehowa wamba.+
2 Nunku, mona tshidi Yehowa Nzambi wa Isalele wamba bua kuenzela balami badi balama bantu banyi: “Nudi batangalaje mikoko yanyi; nudi nutungunuka ne kuyimuangalaja, ne kanuena batume ntema yenu kudiyi to.”+
“Nanku nentume ntema yanyi kunudi bua bienzedi bienu bibi,” ke mudi Yehowa wamba.
3 “Pashishe nensangishe mikoko yanyi idi ishala, nyumbusha mu matunga onso andi muyitangalaje,+ ne nenyipingaje mu mpata wayi,+ ne neyilelangane ne neyivulangane.+
4 Nenyijudile ku mutu kuayi balami bayilama bushuwa.+ Kayakutshina anyi kumvua buôwa bukole kabidi to, ne kakuena nansha umue wajimina,” ke mudi Yehowa wamba.
5 “Monayi! Matuku adi alua,” ke mudi Yehowa wamba, “angajudila Davidi lutonga lua buakane.+ Mukalenge neakokeshe,+ nealeje busunguluji ne neimanyine kulumbuluisha kuakane ne buakane mu buloba ebu.+
6 Mu matuku ende Yuda neapandishibue,+ ne Isalele neasombe mu bukubi.+ Dîna dikalabu bamubikila didi nunku: Yehowa udi buakane buetu.”+
7 “Kadi matuku adi alua,” ke mudi Yehowa wamba, “ikalabu kabayi mua kuamba kabidi ne: ‘Bushuwa bu mudi Yehowa ne muoyo, yeye wakapatula bantu ba Isalele mu buloba bua Ejipitu!’+
8 kadi nebambe ne: ‘Bushuwa bu mudi Yehowa ne muoyo, yeye wakapatula ne wakumbusha ndelanganyi ya nzubu wa Isalele mu buloba bua ku nord ne mu matunga onso amvua muyitangalaje,’ ne neyisombele mu buloba buayi.”+
9 Bua bualu bua baprofete:
Muoyo wanyi mmupandike munda muanyi.
Mifuba yanyi yonso idi izakala.
Ndi bu muntu udi mukuatshike maluvuNe bu muntu udibu bapite bukole kudi mvinyo,Bua bualu bua Yehowa ne bua bualu bua mêyi ende a tshijila.
10 Bualu buloba mbuwule tente ne bena masandi;+Bua bualu bua mulawu, buloba mbubuele mu madilu+Ne mpata ya mu tshipela ya kudishila nyama mmiume.+
Luendu luabu ndubi, ne badi benza mudimu bibi ne bukole buabu.
11 “Baprofete ne bakuidi mbanyanguke buonso buabu.+
Nansha mu nzubu muanyi muine ndi musanganamu malu mabi abu,”+ ke mudi Yehowa wamba.
12 “Nunku njila wabu nealue ne busenu ne mîdima;+Nebabasakile ne nebadishinde.
Bualu nembatumine dikengaMu tshidimu tshia dilumbuluisha,” ke mudi Yehowa wamba.
13 “Ndi mumone tshintu tshia muengu mu baprofete ba mu Samalea.+
Mêyi abu a buprofete mmenzeja kudi Bâla,Ne badi bapambula bantu banyi bena Isalele.
14 Ndi mumone malu mabi matambe mu baprofete ba mu Yelushalema.
Badi benda masandi+ ne benda mu mashimi;+Badi bakankamija benji ba malu mabi,Ne kabena bumbuka ku malu mabi abu.
Buonso buabu badi kundi bu Sodoma,+Ne bantu bende badi basombelamu badi bu Amola.”+
15 Nunku, mona tshidi Yehowa wa biluilu wamba bua baprofete:
“Monayi, ndi mbadisha mutshi wa bululuNe ndi mbapesha mâyi malunga bua kunua.+
Bualu butontolodi mbutangalake mu ditunga dijima bufumine kudi baprofete ba mu Yelushalema.”
16 Mona tshidi Yehowa wa biluilu wamba:
“Kanuteleji mêyi a baprofete badi banuambila mêyi a buprofete.+
Badi banushima.
Tshikena kumona tshidibu bamba tshidi tshifumina mu muoyo wabu bobu,+Katshiena tshifumina mukana mua Yehowa+ to.
17 Badi bambila bantu badi kabayi bannemeka, babambila njila ne njila ne:‘Yehowa mmuambe ne: “Nenuikale ne ditalala.”’+
Badi bambila muntu yonso udi ulonda muoyo wende wa tshitshiu ne:‘Dikenga nansha dimue kadiakukukuata.’+
18 Bualu nnganyi udi muimane munkatshi mua tshisumbu tshia balunda ba Yehowa ba pa muoyoBua kumona ne kumvua dîyi diende?
Nnganyi udi mutume ntema ku dîyi diende bua kuditeleja?
19 Monayi! Tshipepele tshikole tshia Yehowa netshikume diakamue mu tshiji tshikole;Bu mvunde mukole udi unyunguluka, netshitute tshinyungulukila pa mutu wa bantu babi.+
20 Tshiji tshia Yehowa katshiakupinganaToo ne pikalaye muenze ngenyi ya mu muoyo wende ne muyikumbaje.
Ku ndekelu kua matuku nenujingulule bualu ebu bimpe.
21 Tshivua mutume baprofete, kadi bakaya lubilu.
Tshivua mubambile bualu, kadi bakamba mêyi a buprofete.+
22 Kadi bu bobu bimane munkatshi mua tshisumbu tshia balunda banyi ba pa muoyo,Bavua mua kuenza bua bantu banyi bumvue mêyi anyiNe bavua mua kufikisha bantu banyi ku diumbuka ku njila wabu mubi ne ku bienzedi biabu bibi.”+
23 “Ndi anu Nzambi wa pabuipi apa,” ke mudi Yehowa webeja, “tshiena kabidi Nzambi wa kule anyi?”
24 “Muntu udiku mua kusokoma muaba musokome undi tshiyi mua kumumona anyi?”+ ke mudi Yehowa webeja.
“Tshiena nguwuja diulu ne buloba anyi?”+ ke mudi Yehowa webeja.
25 “Ndi mumvue baprofete badi bamba mêyi a buprofete a dishima mu dîna dianyi, bamba ne: ‘Mvua mulote! Mvua mulote!’+
26 Too ne dîba kayi diatungunuka bualu ebu mu muoyo wa baprofete bua kuamba mêyi a buprofete a dishima? Bobu mbaprofete ba dishima dia mu muoyo wabu.+
27 Badi ne lungenyi lua kufikisha bantu banyi ku dipua dîna dianyi muoyo kupitshila ku bilota bidibu bawilangana, anu bu muvua batatuabu bapue dîna dianyi muoyo bua bualu bua Bâla.+
28 Muprofete udi ne tshilota awule tshilota, kadi muntu udi ne dîyi dianyi udi ne bua kuamba dîyi dianyi mu bulelela.”
“Kakolakola kadi kapetangana ne lutete ku tshinyi?” ke mudi Yehowa webeja.
29 “Dîyi dianyi kadiena anu bu kapia,”+ ke mudi Yehowa webeja, “ne bu nyindu wa bujitu udi utayisha mukuna wa dibue anyi?”+
30 “Nunku nennyoke baprofete badi bibangana mêyi anyi,”+ ke mudi Yehowa wamba.
31 “Nennyoke baprofete badi benza mudimu ne ludimi luabu bua kuamba ne: ‘Yeye udi wamba!’”+
32 “Nennyoke baprofete ba bilota bia dishima badi babiawilangana ne bapambuisha bantu banyi bua mashimi abu ne kuditambisha kuabu,”+ ke mudi Yehowa wamba.
“Kadi tshivua mubatume anyi mubatumine dîyi to. Nunku kabakupetesha bantu aba diakalenga nansha dikese to,”+ ke mudi Yehowa wamba.
33 “Pakuebeja bantu aba anyi muprofete kampanda peshi muakuidi kansanga ne: ‘Bujitu bua Yehowa ntshinyi?’ udi ne bua kubandamuna ne: ‘“Nuenu bantu ke bujitu abu! Nennuimanshe,”+ ke mudi Yehowa wamba.’
34 Bua muprofete anyi muakuidi peshi bantu badi bamba ne: ‘Ebu mbujitu bua Yehowa!’ nentume ntema yanyi kudi muntu au ne kudi ba mu nzubu muende.
35 Mona tshidi yonso wa kunudi wambila muinende ne wambila muanabu: ‘Ntshinyi tshidi Yehowa muandamune? Ntshinyi tshidi Yehowa muambe?’
36 Kadi kanutedi kabidi bujitu bua Yehowa nansha, bualu bujitu abu budi dîyi dia muntu ne muntu, ne nudi bashintulule mêyi a Nzambi udi ne muoyo, Yehowa wa biluilu, Nzambi wetu.
37 “Mona tshiwambila muprofete: ‘Ndiandamuna kayi didi Yehowa mukupeshe? Ntshinyi tshidi Yehowa muambe?
38 Nuenu batungunuke ne kuamba ne: “Mbujitu bua Yehowa!” monayi tshidi Yehowa wamba: “Bua bualu bua kuamba kuenu kua ne: ‘Dîyi edi mbujitu bua Yehowa,’ meme mumane kunuambila ne: ‘Kanuena ne bua kuamba ne: “Mbujitu bua Yehowa!”’
39 monayi! Nennubandishe muulu ne nennuimanshe kule nanyi, nuenu ne tshimenga tshimvua munupeshe nuenu ne bankambua benu.
40 Nennutumine bundu bua tshiendelele ne dipuekeshibua milongo dia tshiendelele, bikalabu kabayi mua kupua muoyo to.”’”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yelemiya 23
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
NSHAPITA 22
Bukalenge budi bukumbaja disua dia Nzambi pa buloba
1, 2. a) Bua tshinyi bidi misangu mikuabu mua kukola bua kumona Mparadizu bu bualu bulelela? b) Ntshinyi tshidi mua kutuambuluisha bua kukolesha ditabuja dietu mu milayi ya Nzambi?
MUANETU kampanda wa balume wa lulamatu mmufike mu bisangilu mutshioke panyima pa diyumbakana bikole dituku dijima. Mfumuende wa mudimu udi umutatshisha bikole bua kuenzaye mudimu mupite bungi, udi ne lutatu bua kukumbajila bena mu dîku diende majinga abu, ne usumpakana bua kusama kua mukajende. Padi musambu wa kumpala utuadija, udi umina kapepe utukija mioyo, ne disanka bua mudiye mu Nzubu wa Bukalenge ne bena Kristo nende. Musambu au ngua ditekemena dia muoyo mu Mparadizu; mêyi a musambu au adi amulomba bua atete kumona ditekemena adi mu lungenyi luende, adimone yeye muine mu Mparadizu amu. Mmusambu utuye yeye muine munange, nunku padiye uwimba pamue ne dîku diende, ditekemena didi dimujuka mu muoyo wende uvua ulubakana.
2 Ukadiku mumvue pebe nanku anyi? Ke mukadi ba bungi ba kutudi bumvue. Tshidibi, nsombelu wa mu bulongolodi bua kale ebu udi mua kukola, kutupangisha mua kumona Mparadizu utshilualua bu bualu bulelela. Tudi mu “bikondo bibi bidi bikole mua kupita nabi,” ne katuena mua kufuanyikija bulongolodi butudi lelu ne Mparadizu to. (2 Tim. 3:1) Ntshinyi tshiatuambuluisha bua kumona ne: tshitudi batekemene etshi ntshilelela? Ntshinyi tshidi tshituleja ne: Mu katupa kîpi emu, Bukalenge bua Nzambi bukadi pa kukokesha bukua bantu? Tuanji kukonkonona milayi mikese ya buprofete ya kudi Yehowa ivua bantu bende bamone mikumbane bikondo bia kalekale. Pashishe netumone mudi milayi ayi ne mikuabu idi mifuanangane nayi yenda ikumbana mu mushindu wa dikema lelu eu. Ku ndekelu, ditabuja dietu dimane kukola nanku, netuimanyine pa tshidi milayi ya buprofete eyi yumvuija bua matuku etu atshilualua.
Muvua Yehowa mukumbaje milayi yende kalekale
3. Ndilaya kayi diakakolesha bena Yuda bavua ku bupika mu Babilona?
3 Fuanyikijabi nsombelu uvua nende bena Yuda bavua ku bupika mu Babilona mu bidimu bia 500 kumpala kua Yezu. Ba bungi bavua bakolele mu bupika anu bu baledi babu, ne nsombelu uvua mukole. Bena Babilona bavua babaseka bua ditabuja divuabu nadi kudi Yehowa. (Mus. 137:1-3) Munkatshi mua makumi a bidimu, bena Yuda ba lulamatu bavua anu balamate ku ditekemena dilenga dia se: Yehowa uvua mulaye bua kusangisha bantu bende tshia kabidi mu ditunga diabu. Yehowa wakamba ne: nsombelu uvua ne bua kuikala muimpe. Wakafuanyikija mene ditunga dia Yuda diasulula ne budimi bua Edene, mmumue ne: Mparadizu! (Bala Yeshaya 51:3.) Milayi eyi ivua milongolola bua kupesha bantu ba Nzambi dishindika, ibumbusha dielakana divua mua kuikala dilubakaja mioyo yabu. Mmushindu kayi? Tukonkononayi imue milayi misunguluke.
4. Mmunyi muvua Yehowa mupeteshe bena Yuda ditekemena dijalame dia kubakuba mu ditunga diabu?
4 Bukubi. Pavuabu bapingana, kabavua bapingana mu Mparadizu mulelela to, kadi mu ditunga dia kule divua dishale tshipela munkatshi mua bidimu 70, ditunga divua bamue ba kudibu kabayi banji kumona to. Nyama ya ntambue ivua mu matunga muvuabu bafundile Bible, nansha mbua ya dîtu, nkashama ne nyama mikuabu itu idiangana. Tatu wa dîku uvua mua kudiebeja ne: ‘Nenkube mukajanyi ne bana banyi ku njiwu mushindu kayi? Kadi mikoko yanyi ne ngombe?’ Muntu yonso uvua anu mua kusamisha mutu nanku. Kadi elabi meji bua tshivua Nzambi mulaye mu Yeshaya 11:6-9 ne mushindu uvuatshi mua kuikala tshikoleshe bantu! (Bala.) Yehowa wakabajadikila mu mêyi mimpe a kasala ne: uvua ne bua kubakuba bobu ne bimuna biabu. Ntambue uvua mua kudia bisonsa mu ngumvuilu wa se: kavua mua kudia bimuna bia bena Yuda nansha. Bena lulamatu kabavua ne tshia kutshina nyama itu idiangana ayi to. Yehowa uvua mulaye ne: uvua ne bua kukuba bantu bende mu ditunga diasulula dia Yuda, nansha mu bipela ne mu metu.—Yeh. 34:25.
5. Mmilayi kayi yakambuluisha bantu bakafuma mu bupika bua kuitaba ne: Yehowa uvua mua kubapa bintu bivule?
5 Divulangana dia bintu. Tatu wa dîku uvua mua kudiebeja kabidi ne: ‘Nenkokeshe bua kudisha dîku dianyi mu ditunga dituapingana adi anyi? Netusombele penyi? Nemuikale mudimu wa tuetu kuenza anyi? Wowu au newikale mupite midimu ya bupika idibu batukengesha nayi kudi bakatukuata ku bupika eyi anyi?’ Kadi nkonko yonso eyi kabidi Yehowa wakayandamuna ne meji mimpe ku diambuluisha dia milayi ya buprofete ivuaye mufile. Yehowa wakalaya ne: bantu bende bavua bamutumikila, mvula ivua ibafikila anu pa dîba diayi; nunku, buloba buvua ne bua kupatula biakudia “bia bungi.” (Yesh. 30:23) Bua nzubu ne mudimu muimpe, Yehowa wakalaya bantu bende ne: ‘Nebase nzubu, nebashikamamu; nebatentule mionji ya tumuma tua mvinyo mu madimi, nebadie tumuma tuayi. Kabena basa nzubu bua mukuabu abuelamu; kabena bakuna bintu bua mukuabu abidie.’ (Yesh. 65:21, 22) Bushuwa, nsombelu uvua mua kulengela kupita wa mu bupika muvuabu mu Babilona wa bantu bavua kabayi batendelela Nzambi. Kadi netuambe tshinyi bua bilumbu binene bia kumpala bivua bibafikishe ku diya mu bupika?
6. Mmasama kayi akavua nawu bantu ba Nzambi bidimu bia bungi kumpala? Kadi ntshinyi tshivua Yehowa mujadikile bakafuma mu bupika?
6 Malanda ne Nzambi. Bidimu bia bungi kumpala kua bantu ba Nzambi kuyabu mu bupika, malanda abu nende avua manyanguke. Yehowa wakambambila ku diambuluisha dia muprofete Yeshaya ne: ‘Mutu wonso udi usama, mutshima wonso udi mupungile.’ (Yesh. 1:5) Bavua bampofo ne bampudimatshi mu nyuma, bualu bavua batungunuka ne kubenga kuteleja mibelu ya Yehowa ne kukanga mêsu abu ku butoke buvuaye ubatumina. (Yesh. 6:10; Yel. 5:21; Yeh. 12:2) Bu malu au mua kufikila bavua bafuma mu bupika, mbukubi kayi buvuabu mua kuikala nabu? Bavuaku anu mua kujimija dianyishibua kudi Yehowa anyi? Yehowa wakabalaya mu mêyi avua abakankamija aa ne: ‘Mu dituku adi badi ne mapapa nebumvue mêyi a mu mukanda, ne mêsu a bafofo neamone mu mufitu ne mu mîdima.’ (Yesh. 29:18) Bushuwa, Yehowa uvua ne bua kuondapa mu nyuma bantu bende bavuaye munyoke bavua banyingalale bua mibi yabu. Misangu yonso ivuabu mua kulonda dîyi diende ne kumutumikila, uvua mua kubapesha butoke ne mibelu ya mua kushala ne muoyo.
7. Milayi ivua Nzambi mulaye bantu bende mu bupika yakakumbana mushindu kayi? Bua tshinyi mbimpe dikumbana diayi adi dikoleshe ditabuja dietu?
7 Yehowa uvuaku mukumbaje milayi yende anyi? Tudi tupeta diandamuna mu bivua bienzeke kale. Wakakuba bena Yuda bavua bapingane mu ditunga diabu, kubavudijila bintu ne kubambuluisha mu nyuma. Tshilejilu, Yehowa wakabakuba kudi bisamba biena mutumba bivua bibapite ku bukole ne ku bungi. Nyama itu idiangana kayakajikija bimuna bia bena Yuda to. Bushuwa, bena Yuda abu bakamona anu dikumbana dikese dia milayi ya buprofete ya malu a mu Mparadizu ivua bantu bu mudi Yeshaya, Yelemiya, ne Yehezekele bafunde. Kadi dikumbana dia milayi divuabu bobu bamone adi divua dibasankishe bikole ne ke divuabu nadi dijinga tshikondo atshi. Patudi tuelangana meji a tshivua Yehowa muenzele bantu bende mu tshikondo atshi, ditabuja dietu didi dikola. Bikala dikumbana dikese dia kumpala dia milayi ya buprofete ayi dipeteshe bantu disanka, netuambe tshinyi bua dikumbana diayi dinene? Tumonayi tshikadi Yehowa mutuenzele lelu.
Muakatuadija Yehowa kukumbaja milayi yende matuku etu aa
8. Bantu ba Nzambi lelu badi basankila mu “buloba” anyi ditunga dia mushindu kayi?
8 Lelu, bantu ba Yehowa kabena benza tshisamba tshiena dîna anyi badisombele nkayabu mu ditunga kampanda to. Kadi bena Kristo bela manyi badi benza bobu tshisamba tshia mu nyuma, anyi “Isalele wa Nzambi.” (Gal. 6:16) Balunda babu ba mu “mikoko mikuabu” mbabuele nabu mu “buloba” anyi ditunga dia mu nyuma, mmumue ne: mu Mparadizu wa mu nyuma mudibu batendelela Yehowa Nzambi mu buobumue. Ntendelelu au ke wabu nsombelu mujima. (Yone 10:16; Yesh. 66:8) Kadi ‘mbuloba’ anyi ditunga dia mushindu kayi didi Yehowa mutupeshe? Mmparadizu wa mu nyuma. Milayi ya Nzambi bua nsombelu mulenga mufuanangane ne wa mu Edene mmikumbane mu nyuma mu mushindu wa dikema. Tumonayi bimue bilejilu.
9, 10. a) Mmunyi mudi mulayi wa mu Yeshaya 11:6-9 wenda ukumbana lelu? b) Ntshijadiki kayi tshidi tshileja ne: ditalala didi munkatshi mua bantu ba Nzambi?
9 Bukubi. Mu mulayi wa buprofete udi mu Yeshaya 11:6-9 mudi mêyi adi aleja diumvuangana ne ditalala pankatshi pa nyama ya tshisuku ne bantu ne nyama itubu bamuna. Mêyi au adiku apeta dikumbana diawu dia mu nyuma lelu anyi? Eyowa! Mvese wa 9 udi utuleja tshiafikisha nyama ya mushindu eu ku dibenga kuenzelangana kabidi bibi, wamba ne: ‘Bualu bua buloba nebuikale buwule tente ne kumanya kua Yehowa, bu mudi mâyi a mu mâyi manene abuikila miaba yawu yonso.’ “Kumanya kua Yehowa” kudi mua kushintulula bikadilu bia nyama anyi? Tòo, bantu ke batu bashintuluka padibu bafika ku dimanya Nzambi Mutambe Bunene ne balonga mua kuidikija bienzedi biende bia ditalala. Ke bualu kayi mu Mparadizu wetu wa mu nyuma lelu, tudi tumona dikumbana dia mulayi eu mu mushindu udi wenza disanka. Mu bukokeshi bua Bukalenge, bayidi ba Kristo badi balonga mua kulekela luonji ne ngikadilu ya nyama, ne mua kusomba mu ditalala ne mu diumvuangana ne bena Kristo nabu.
10 Tshilejilu, mu mukanda eu, tudi bakule bua dibenga kubuelakana mu mvita ne mu malu a tshididi, tuetu kumona mvese idi ituambuluisha bua kumvua bualu ebu ne mukadibu bakengeshe bantu ba Nzambi padibu babenga kubuelakana mu malu aa. Kabienaku bikemesha bua kumona ne: nansha mu buloba budi buwule ne malu a tshikisu ebu, kudi “tshisamba” tshia bantu tshidi tshibenga kudibueja mu malu a tshikisu a mishindu yonso, nansha mioyo yabu mikale mu njiwu anyi? Bualu ebu ntshijadiki tshinene tshia ne: bushuwa bena dia Bukalenge bua Masiya badi mu ditalala dia buena divua Yeshaya muleje. Yezu wakaleja ne: bavua ne bua kumanyina bayidi bende ku dinanga divuabu ne bua kuikala nadi munkatshi muabu. (Yone 13:34, 35) Mu tshisumbu, Kristo udi ulongesha bena Kristo balelela bonso ku diambuluisha dia ‘mupika wa lulamatu udi mudimuke’ ne lutulu luonso bua kuikala mu ditalala ne dinanga, ne mua kuikala bena malu malenga.—Mat. 24:45-47.
11, 12. Nnzala ya mushindu kayi idi nayi bena panu lelu? Kadi Yehowa mmuvudijile bantu bende biakudia mushindu kayi?
11 Divulangana dia bintu. Bena panu badi bakenga ne nzala ya mu nyuma. Bible wakadimuija ne: ‘Mukalenge Yehowa udi wamba ne: Monayi, mu matuku alualua, nentume tshiyole pa buloba tshidi katshiyi bu tshiyole tshia biakudia, ne nyota idi kayiyi bu nyota ya mâyi, kadi tshiyole tshia kumvua mêyi a Yehowa.’ (Amo. 8:11) Bena dia Bukalenge bua Nzambi badiku pabu bakenga ne nzala anyi? Yehowa wakalaya dishilangana pankatshi pa bantu bende ne pa baluishi bende ne: ‘Tangilayi, bantu banyi nebadie, kadi nuenu nenuikale ne nzala; tangilayi, bantu banyi nebanue, kadi nuenu nenuikale ne nyota; tangilayi, bantu banyi nebasanke, kadi nuenu nenufuishibue bundu.’ (Yesh. 65:13) Kutuku muanji kumona dikumbana dia mêyi aa anyi?
12 Biakudia bia mu nyuma bidi bitupuekela anu bu mâyi a musulu udi wenda udiundadiunda ne wondoka. Mikanda yetu ya malu a mu Bible, bande, filme, bisangilu bietu ne mpuilu, bintu bidibu bela mu site wetu wa Enternete; bionso ebi bidi munkatshi mua biakudia bia mu nyuma bidi bienda bipongoloka mu buloba ebu budi benamu bakenga ne nzala ya mu nyuma. (Yeh. 47:1-12; Yoe. 3:18) Kuenaku ne disanka bua kumona dikumbana dia milayi ya Yehowa idi itangila divulangana dia bintu mu nsombelu webe wa dituku dionso anyi? Utuku mutuishibue ne: utu ne tshibidilu tshia kudia ku mêsa a Yehowa anyi?
13. Mmunyi muudi mumone dikumbana dia mulayi wa Yehowa wa ditabala dia mêsu a bampofo ne dijikuka dia matshi a bampudimatshi?
13 Malanda ne Nzambi. Lelu eu masama a bumpofo ne bumpudimatshi bua mu nyuma mmatangalake bikole. (2 Kol. 4:4) Kadi Yezu udi wenda wondopa masama a mishindu yonso pa buloba bujima. Ukadiku mumone mêsu a bampofo matabale ne matshi a bampudimatshi majikuke anyi? Biwikala ukadi mumone bantu bafike ku dimanya dijalame dia bulelela bua mu Dîyi dia Nzambi, balekela mashimi a mu bitendelelu avua mafofomije mêsu abu ku bulelela ne mashipe matshi abu bua kaumvu bulelela, nanku ukadi mumone dikumbana dia mulayi eu: ‘Dituku adi badi ne mapapa nebumvue mêyi a mu mukanda, ne mêsu a bafofo neamone mu mufitu ne mu mîdima.’ (Yesh. 29:18) Pa buloba bujima, bantu binunu nkama ne nkama badi bapeta luondapu lua mu nyuma elu tshidimu tshionso. Muntu yonso udi wela Babilona Munene nyima ne ulua kutendelela netu mu Mparadizu wa mu nyuma udi tshijadiki tshinene tshia se: milayi ya Yehowa mmikumbane!
14. Ndielangana meji a tshijadiki kayi diakolesha ditabuja dietu?
14 Nshapita yonso wa mu mukanda eu udi ne bijadiki bikole bidi bileja ne: Kristo mmubueje bayidi bende mu Mparadizu mulelela wa mu nyuma mu matuku a ku nshikidilu aa. Tutungunukayi ne kuelangana meji a mishindu ya bungi itudi babeneshibue mu Mparadizu eu lelu. Patudi tuenza nanku, ditabuja dietu mu milayi ya Yehowa bua matuku atshilualua neditungunuke ne kukola.
“Bukalenge buebe bulue”
15. Ntshinyi tshidi tshitujadikila ne: buloba ebu nebulue Mparadizu?
15 Dijinga dia Yehowa ditu dia kuvuija buloba bujima Mparadizu. Wakateka Adama ne Eva mu budimi buvua Mparadizu, ne kubatuminaye dîyi bua kuwuja buloba ne bana babu ne kulama bifukibua bionso bivuamu. (Gen. 1:28) Kadi Adama ne Eva bakalonda Satana mu buntomboji buende, kufikishabu bana babu ku dipanga bupuangane, ku bubi, ne ku lufu. Nansha nanku, dijinga dia Nzambi ki ndishintuluke to. Pakadiye anu mupatule mêyi mukana muende, atu anu misangu yonso akumbana onso. (Bala Yeshaya 55:10, 11.) Nunku, tuikale bajadike ne: tunkanunuina tua Adama ne Eva netuwuje buloba ebu ne netubukokeshe, tulama bifukibua bionso bia Yehowa bikala mu Mparadizu pa buloba bujima bimpe. Dîba adi, milayi ya nsombelu wa buena wa mu Mparadizu yakanjibu kulaya bena Yuda bavua mu bupika neyipete dikumbana diayi dia ndekelu! Tumonayi bilejilu bidi bilonda ebi.
16. Bible mmumvuije bukubi butuikala nabu mu Mparadizu mushindu kayi?
16 Bukubi. Ndekelu wa bionso, mêyi mimpe adi mu Yeshaya 11:6-9 neakumbane mu kabujima kawu nansha ku mubidi. Balume, bakaji, ne bana nebendakane pa buloba apa miaba yonso mu ditalala kakuyi njiwu to. Tshifukibua nansha tshimue katshiakubabunda to, nansha muntu anyi nyama. Anji elabi meji bua dîba diwikala umona buloba ebu bujima bu kuebe, bu muaba uudi mua kuowela mu misulu, mu majiba, ne mu mbuu; bu muaba uudi mua kukosolola pa mikuna, ne kutambakana mu mpata ya bisuku kakuyi tshidi tshikuenzela bibi! Kabidi kuakumvua buôwa nansha padi butuku buila. Mêyi a mu Yehezekele 34:25 neakumbane, bilua mene bipepele ne bua bantu ba Nzambi ‘kushikama talalaa mu tshipela ne kulala tulu muitu’ kakuyi bualu.
17. Ntshinyi tshidi mua kutushindikila ne: Yehowa neatukumbajile majinga ne bintu bivule pabanga Bukalenge kukokesha buloba bujima?
17 Divulangana dia bintu. Tetabi kumona mu meji tshikondo tshikala malu bu mudi bupele, ndilu mubi, biyole bia nzala, anyi ndongoluelu ya diambuluisha bakengi kabitshiyiku. Biakudia bipite bungi bia mu nyuma bidi bantu ba Nzambi nabi lelu ntshijadiki tshia ne: Mukalenge Masiya neadishe bantu bende mu mishindu yonso. Pavua Yezu pa buloba apa, wakaleja tshilejilu tshikese tshia mudiye mua kukumbaja milayi eyi, bualu wakadisha bantu binunu bavua ne nzala anu ne mampa makese ne mishipa mikese patupu. (Mat. 14:17, 18; 15:34-36; Mâko 8:19, 20) Pabanga Bukalenge bua Nzambi kukokesha buloba bujima, nekuikale dikumbana dilelela dia milayi ya buprofete ya buena eu: ‘Yeye neakutumine mvula bua maminu ebe audi ukuna mu buloba, ne bidia bia ku matete adi buloba budiundisha nebikale ne manyi, nebikale bia bungi. Mu dituku adi bimuna biebe nebidie mashinde mu madimi manene.’—Yesh. 30:23.
18, 19. a) Mulayi wa mu Yeshaya 65:20-22 udi ne diumvuija kayi kuudi wewe? b) Mmu ngumvuilu kayi muikala matuku etu “bu mudi matuku a muoyo wa mutshi”?
18 Bantu ba bungi lelu eu kabatu nansha bateta kuela meji a kuikala ne wabu muaba muimpe wa kusomba anyi a kuikala ne mudimu muimpe udi ubasankisha to. Mu ndongoluelu munyanguke eu, ba bungi mbamone ne: badi benza mudimu mukole wa mêba a bungi kadi kabayi nansha bapeta difutu dia nsongo didi mua kubambuluisha bobu anyi mêku abu to, eku babanji ne bena lukuka bapeta bobu bia bungi. Fuanyikijabi muikala malu pakumbana mulayi eu pa buloba bujima: ‘Nebase nzubu, nebashikamamu; nebatentule mionji ya tumuma tua mvinyo mu madimi, nebadie tumuma tuayi. Kabena basa nzubu bua mukuabu abuelamu; kabena bakuna bintu bua mukuabu abidie; bualu bua bu mudi matuku a muoyo wa mutshi mbu mudi matuku a bantu banyi, ne bantu bangakusungula nebasanke musangu mule mu mudimu wa bianza biabu.’—Yesh. 65:20-22.
19 Mêyi a ne: matuku etu neikale “bu mudi matuku a muoyo wa mutshi” adi umvuija tshinyi? Paudi wimana kuinshi kua mutshi munene mule, welangana meji a bungi bua bidimu bikadiwu muenze muaba awu, imue misangu ni ukavuaku kumpala kua bakambua bebe kuledibua, kabienaku bikukemesha anyi? Udi mua kuela meji ne: bu wewe mua kushala anu ne dipanga bupuangane diudi nadi mpindieu, mutshi eu udi mua kushalaku too ne muwafua, utungunuka anu ne kuikalaku kakuyi lutatu, nansha wewe mumane kufua. Yehowa mmutuleje buimpe buende padiye mutujadikile ne: mu Mparadizu ulualua, matuku etu a muoyo neikale a bungi ne a ditalala! (Mus. 37:11, 29) Dituku nedilue dituikala mua kumona nansha mitshi ikadi milale bidimu bia bungi bu kasonsa kadi kalala matuku makese, katoloka kafua, kadi tuetu batungunuke anu ne muoyo wa tshiendelele!
20. Bena dia Bukalenge badi ne lulamatu nebafike ku dipeta makanda a mubidi mapuangane mushindu kayi?
20 Makanda a mubidi mapuangane. Lelu eu, masama ne lufu bidi bikuata muntu yonso. Mu mushindu kampanda tuetu bonso tudi tusama, tudi ne bubedi bua lufu budibu babikila ne: mpekatu. Buanga bumuepele budiku, mmulambu wa Kristo udi utupikula. (Lomo 3:23; 6:23) Mu Bukokeshi bua Bidimu Tshinunu, Yezu ne bakokesha nende nebenze bua mulambu eu wambuluishe bantu, benda bajimijila bena lulamatu malu onso adi mpekatu mikebele. Mêyi a tshiprofete a Yeshaya neakumbane mu kabujima kawu. Adi amba ne: ‘Muena musoko kena wamba ne: Ndi ne disama, bantu badi bashikamamu nebikale ne mibi yabu mijimijibue.’ (Yesh. 33:24) Fuanyikija tshikondo tshikala muntu nansha umue kayi mpofo, anyi mpudimatshi, anyi mulema. (Bala Yeshaya 35:5, 6.) Kakuena disama nansha dimue diapanga Yezu kuondopa to, nansha dia mubidi, dia mu lungenyi anyi dia kupampakana. Bena dia Bukalenge badi ne lulamatu nebikale ne makanda a mubidi mapuangane!
21. Tshiafikila lufu ntshinyi? Nku tshinyi kudi mulayi eu muikale busambi kuudi?
21 Kadi netuambe tshinyi bua lufu ludi lutukuaka bonso lua masama ludi tshipeta tshia bubi lutudi katuyi mua kuepuka? Au ke “muena lukuna [wetu] wa ndekelu,” muluishi udi bantu bonso bapange bupuangane bapangile mua kutshimuna mpindieu anyi mu matuku atshilualua. (1 Kol. 15:26) Kadi lufu mmuluishi udi utshinyisha Yehowa anyi? Tangila tshikavua Yeshaya muambe: ‘Yeye wakumina lufu tshiendelele; ne Mukalenge Yehowa neakupule binsonji ku mêsu kua bantu bonso.’ (Yesh. 25:8) Udiku umona tshikondo atshi mu lungenyi anyi? Kakuakuikala kabidi malu a dijiikangana, anyi nkita, anyi miadi ya tunyinganyinga nansha! Kadi bantu nebapuekeshe binsonji bia disanka pabakumbajila Yehowa dilaya diende dia kubisha bafue! (Bala Yeshaya 26:19.) Ndekelu wa bionso, mputa bungi tshianana ya kanyinganyinga ivua lufu lutape bantu neyume.
22. Ntshinyi tshienzeka pakumbaja Bukalenge bua Masiya disua dia Nzambi pa buloba?
22 Ku ndekelu kua Bidimu tshinunu, Bukalenge nebuikale bumane kukumbaja disua dia Nzambi pa buloba, nunku Kristo neapingajile Tatuende bukokeshi. (1 Kol. 15:25-28) Pikala bantu balue ndekelu wa bionso bapuangane, nebikale badilongolole bua kutantamena diteta dia ndekelu papatulabu Satana mu dijimba anyi dipangila bukole bua kuenza bualu. Ndekelu wa bionso Kristo neazaze nyoka mubi au ne bonso badi bamutua mu nyima. (Gen. 3:15; Buak. 20:3, 7-10) Kadi bonso bikala balamate Yehowa ne dinanga dionso nebikale ne malu malenga a dikema kumpala kuabu. Kakuena pamuapa mêyi adi mua kumvuija bualu abu bimpe kupita adi mu tshiambilu kampanda tshia mu Bible aa to; nga mu mulayi eu a ne: bena lulamatu nebapete “budikadidi bua butumbi bua bana ba Nzambi.”— Lomo 8:21.
23, 24. a) Bua tshinyi milayi ya Nzambi neyikumbane bushuwa? b) Udi mudisuike bua kuenza tshinyi?
23 Milayi eyi ki mmalu a patupu adi bantu batekemena, bajinga, anyi balotakana to. Kadi milayi ya Yehowa neyikumbane bushuwa! Bua tshinyi tudi tuamba nanku? Vuluka mêyi a Yezu atuvua bakonkonone mu nshapita wa ntuadijilu wa mukanda eu. Wakalongesha bayidi bende bua kulomba Yehowa ne: “Bukalenge buebe bulue. Disua diebe dienzeke kabidi pa buloba muomumue ne mu diulu.” (Mat. 6:9, 10) Bukalenge bua Nzambi ki mbualu bufuikakaja mu meji to. Mbukalenge bulelela! Bukadi bukokesha mu diulu mpindieu. Kukadi bidimu lukama mpindieu bidi Bukalenge ebu bukumbaje milayi ya Yehowa mu mushindu utudi tudimuena ne etu abidi mu tshisumbu tshia bena Kristo. Nunku, tudi bashindike ne: milayi ya Yehowa yonso neikumbane palua Bukalenge bua Nzambi kukokesha buloba bujima!
24 Tudi bamanye ne: Bukalenge bua Nzambi nebulue. Tudi bamanye kabidi ne: dîyi dionso dia Yehowa divuaye mulaye nedikumbane. Mbua tshinyi? Bualu BUKALENGE BUA NZAMBI BUDI BUKOKESHA. Lukonko ludi yonso wa kutudi mua kudiela ndua ne: ‘Bukalenge ebu budiku bunkokesha meme anyi?’ Tudienzejayi ne bukole buetu buonso kutuadijila ku mpindieu bua kuikala ne nsombelu wa bena dia Bukalenge badi ne lulamatu bua bukokeshi buabu bupuangane budi kabuyi ne kansungasunga bumone mua kutuambuluisha kashidi ne tshiendelele!


text:
MALU A MU NSOMBELU
Yehowa udi mua kuenza malu onso
“LUFU kaluakuikalaku kabidi to, nansha bafue nebababishe ku lufu.” Aa mmêyi avua mukajanyi Mairambubu mumvue pavuaye mu bise. Avua makoke ntema yende, kujingaye kumanya malu a bungi. Diakamue pakimana bise ne pakatuluka bantu, wakipatshila muntu mukaji uvua muambe mêyi au. Uvua Ntemu wa Yehowa, diende uvua Apun Mambetsadykova. Kuyukila ne Bantemu tshikondo atshi kuvua ne njiwu, kadi malu akatuambila Apun pashishe akashintulula nsombelu wetu.
TUVUA TUENZA MUDIMU DINDA TOO NE DILOLO
Bavua bandele mu 1937 mu kolkhoze, mmumue ne: budimi bua tshinsangansanga, pabuipi ne Tokmok mu ditunga dia Kirghizistan. Dîku dietu ndia bena Kirghizistan, ne tutu tuakula tshiena Kirghizistan. Baledi banyi bavua babidime, ne bavua benza mudimu mu kolkhoze dinda too ne dilolo. Bavua bapesha babidime biakudia pa tshibidilu, kadi bavua babafuta makuta anu musangu umue ku tshidimu. Maman uvua udienzeja bua kututabalela meme ne muakunyanyi wa bakaji. Ngakalonga kalasa anu bidimu bitanu, pashishe meme panyi kutuadija kuenza mudimu dinda too ne dilolo mu kolkhoze.
Tuvua basombele mu tshitupa tshivua bupele butape bu meshi, bua kupeta bituvua nabi dijinga bivua bikengela kukupa kunyaka. Bu muntshivua nsonga, tshivua ntamba kuela meji a bua tshinyi ndi ne muoyo anyi a matuku a tshilualua to. Tshivuaku muanji kuela meji ne: malongesha malenga a Yehowa Nzambi ne malu adiye mulongolole avua mua kushintulula nsombelu wanyi to. Muyuki wa muvua bulelela bubuele mu Kirghizistan ne butangalakamu udi wenza disanka. Buakatuadijila mu tshitupa tshietu tshia ku nord kua Kirghizistan.
BADI BALUA NE BULELELA MU KIRGHIZISTAN
Malongesha malelela adi atangila Yehowa akasa miji mu Kirghizistan mu bidimu bia 1950. Bua kuenzekabi nanku, bivua bikengela malongesha au atshimune ngenyi ya bakoministe ivua ne buenzeji bua bungi. Bua tshinyi? Tshikondo atshi, Kirghizistan uvua dimue dia ku matunga avua enza ditunga dia Union des républiques socialistes soviétiques (URSS). Bantemu ba Yehowa kabavua babuelakana mu malu a tshididi mu URSS mujima to. (Yone 18:36) Ke bualu kayi bavua babakengesha bu baluishi ba mbulamatadi wa bakoministe. Kadi kakuena ngenyi idi mua kupangisha Dîyi dia Nzambi bua kulenga muoyo wa bantu badi ne dijinga dia kumanya bulelela to. Bushuwa, dimue dia ku malongesha a mushinga mukole andi mupete mu nsombelu wanyi mujima ndia ne: Yehowa “udi mua kuenza malu onso.”—Mâko 10:27.
Dikengesha Bantemu ba Yehowa diakenza bua batangalake mu Kirghizistan. Bua tshinyi? Mu URSS muvua tshitupa tshivuabu babikila ne: Sibérie, muvuabu batuma baluishi ba mbulamatadi. Pakabalekelabu, ba bungi ba kudibu bakalua mu Kirghizistan, bamue bakaluamu ne bulelela. Emil Yantzen uvua muledibue mu Kirghizistan mu 1919 uvua umue wa kudibu. Bavua bamutume mu kamponya muvuabu benzejangana midimu mikole, yeye kupetanganamu ne Bantemu. Wakitaba bulelela, yeye kupingana mu Kirghizistan mu 1956. Emil wakalua kusombela pabuipi ne Sokuluk, mu provense wetu. Mu Sokuluk ke muvuabu benze tshisumbu tshia kumpala tshia mu Kirghizistan mu 1958.
Bu panyima pa tshidimu tshijima, Victor Vinter wakalua kusombela mu Sokuluk. Bavua bakengeshe muanetu wa balume wa lulamatu eu misangu ne misangu. Misangu ibidi, bakamuela mu buloko bua bidimu bisatu bualu kavua ubuelakana mu malu a tshididi, pashishe kuenzaye bidimu bikuabu dikumi mu buloko, kusangisha ne bitanu bivuabu bamumuangishe muabu. Nansha nanku, dikengeshibua kadivua dipangishe ntendelelu mulelela bua kutangalakaye to.
BULELELA BUDI BUFIKA PABUIPI NE TSHIMENGA TSHIETU
Mu 1963, kuvua Bantemu batue ku 160 mu Kirghizistan; ba bungi ba kudibu bavua ba mu Allemagne, mu Ukraine, ne mu Russie. Munkatshi muabu muvua Eduard Varter, uvuabu bamuangishe kuabu, uvua mubatijibue mu Allemagne mu 1924. Mu bidimu bia 1940, bena Nazi bakamutuma mu buloko muvuabu bamueneshangana kasuba, bidimu ndambu pashishe, bakoministe ba mu URSS bakamuangisha Eduard muabu. Mu 1961, muanetu wa balume wa lulamatu eu wakalua kusombela mu tshimenga tshia Kant tshidi pabuipi menemene ne tshimenga tshietu.
Elizabeth Fot, muena mudimu wa Yehowa wa lulamatu, uvua pende musombele mu tshimenga tshia Kant. Uvua utelelangana bilamba bua kupeta tshia kudia. Bu muvuaye utela bimpe, bena mudimu banene bu mudi badoktere ne balongeshi bavua batelesha bilamba kudiye. Umue wa ku bakiliya bende uvua Aksamai Sultanalieva, mukaji wa munene kampanda uvua wenza mudimu mu biro bia ndumbulula wa ditunga. Aksamai wakalua kudi Elizabeth bua kutelesha bilamba, kadi wakamuela nkonko ya bungi bua kumanya bua tshinyi tudi ne muoyo ne tshitu tshienzekela muntu padiye ufua. Elizabeth wakandamuna nkonko yende anu ne Bible. Aksamai wakalua muambi wa lumu luimpe wa tshisumi.
Bu mu tshikondo atshi, bakateka Nikolai Chimpoesh wa mu Moldavie mutangidi wa tshijengu ne wakenza mudimu eu munkatshi mua bidimu bitue ku 30. Nikolai kavua ukumbula anu bisumbu patupu to, kadi uvua kabidi ulongolola dipatula dia mikanda yetu ne diyabanya. Banene ba mbulamatadi bavua bamanye malu avuaye wenza aa. Ke bualu kayi, Eduard Varter wakamukankamija ne mubelu eu ne: “Padi banene ba mbulamatadi bakuela nkonko, ubambile patoke ne: mikanda yetu itu ifumina ku biro bitu bilombola mudimu wetu pa buloba bujima bidi mu Brooklyn. Utangile muena KGB mu mêsu, kutshinyi to.” (KGB ntshikepeshilu tshia dîna dia tshibambalu tshia malu a bukubi tshia bena Russie.)—Mat. 10:19.
Diakamue panyima pa muyuki au, bakabikidisha Nikolai ku tshibambalu tshinene tshia bena KGB tshia mu tshimenga tshia Kant. Wakalua kulonda tshiakenzeka, wamba ne: “Muena KGB wakangebeja kutuvua tupetela mikanda yetu. Meme kumuambila ne: itu ifumina ku Brooklyn. Yeye kupanga tshia kuamba. Wakandekela ne kakambikila kabidi to.” Bantemu ba dikima aba bakatungunuka ne kumuangalaja lumu luimpe ne budimu buonso mu tshitupa tshietu tshionso tshia ku nord kua Kirghizistan. Mu bidimu bia 1980, pakafika ndekelu wa bionso bulelela bua mushinga mukole budi butangila Yehowa mu dîku dianyi, mukajanyi Mairambubu ke wakabumvua wa kumpala.
MUKAJANYI WAKAJINGULULA BULELELA NE LUKASA LUONSO
Mukajanyi Mairambubu ngua mu provense wa Naryn mu Kirghizistan. Dimue dituku mu ngondo wa 8/1974, wakaya kutangila muakunyende wa bakaji kuende, muaba utuvua bamuenenangane musangu wa kumpala. Ngakananga Mairambubu diakamue. Tuetu kuselangana dimue dimue adi.
Mu ngondo wa 1/1981 pavua Mairambubu mu bise uya mu tshisalu, wakumvua mêyi atudi batele ku ntuadijilu. Mukajanyi uvua musue kumanya malu a bungi, ke bua tshinyi wakebeja muntu mukaji uvua muambe mêyi au dîna diende ne muaba uvuaye musombele. Wakamuambila ne: diende uvua Apun, kadi uvua ne budimu bualu nansha mu bidimu bia 1980, batshivua anu bakandike midimu ya Bantemu. Pamutu pa Apun kuambilaye Mairambubu muaba uvuaye musombele, wakamulomba bua amuambile muaba utuvua tuetu basombele. Mukajanyi wakapingana kumbelu ne disanka dia bungi.
Mairambubu wakamba ne: “Ndi mumvue malu malenga a katshia. Muntu mukaji mukuabu mmungambile ne: matuku makese kumpala eku bantu kabakufua kabidi to. Too ne nyama ya tshisuku neyisombe ne bantu.” Buanyi meme, malu au avua anu bu mianu. Meme kumuandamuna ne: “Tuindile too ne paluaye kutuambila malu a bungi.”
Apun wakalua kututangila panyima pa ngondo isatu. Bantemu bakuabu bakalua kututangila pashishe, tuetu kumanyangana ne Bantemu bena Kirghizistan ba kumpala. Bana betu ba bakaji aba bakatuleja malu mimpe a dikema adi atangila Yehowa ne malu adiye mulongoluele bantu. Bavua batulongesha ne mukanda wa Du paradis perdu au paradis reconquis. * Kadi bu muvuaku anu mukanda umue mu Tokmok, tuakawutentula ku bianza.
Dîyi dia buprofete didi mu Genese 3:15 ke bumue bua ku malu a kumpala atuakalonga. Dîyi dia buprofete edi nedikumbane ku diambuluisha dia Yezu udi Mukalenge Masiya wa Nzambi. Eu mmukenji wa mushinga udi muntu yonso ne bua kumvua! Ke bualu bunene budi butusaka bua kuditua mu dimanyisha lumu luimpe. (Mat. 24:14) Diakamue bulelela bua mu Bible buakatuadija kushintulula nsombelu wetu.
BISANGILU NE BATISMO MU TSHIKONDO TSHIA MAKANDIKA
Muanetu wa balume mukuabu wa mu Tokmok wakatubikila mu difesto dia dibaka. Meme ne mukajanyi tuakamona diakamue ne: Bantemu bavua wabu mushindu. Kakuvua maluvu makole mu difesto adi to, ne bavua benza malu onso mu bulongame. Difesto adi divua dishilangane bikole ne mafesto makuabu a dibaka atukavua babuele muvua bantu batamba kukuatshika, benza malu mabi, ne bakula mêyi mabole.
Tuakabuela kabidi mu bimue bisangilu bia bena Kristo mu tshisumbu tshia mu Tokmok. Tuvua tuenzela bisangilu ebi muitu pavua kuulu kuimpe. Bana betu ba balume ne ba bakaji bavua bamanye ne: bampulushi bavua anu benda batulondesha, ke bualu kayi bavua bateka muanetu wa balume bua ikale utudimuija. Mu muvu wa mashika, tuvua tudisangishila mu nzubu. Misangu bu ibidi, bampulushi bakalua ku nzubu utuvua tuenzela bisangilu batuebeja tshituvua tuenza. Patuvua babatijibue meme ne Mairambubu mu ngondo wa 7/1982 mu musulu wa Chüy, bivua bikengela tuikale badimuke. (Mat. 10:16) Bana betu bavua balua ku ndambu ku ndambu bua kudisangisha muitu. Tuakimba musambu wa Bukalenge, pashishe tuetu kuteleja muyuki wa batismo.
TUAKALABAJA MUDIMU WETU
Mu 1987, muanetu mukuabu wakandomba bua tuye kutangila muntu uvua muleje dijinga dia kumanya bulelela uvua musombele mu tshimenga tshia Balykchi. Bua kufikamu tuvua tuenza luendu lua mêba anayi mu kawulu. Tuetu bamane kuenza ngendu misangu ndambu mu tshimenga atshi bua kuyisha, tuakamona ne: bantu ba bungi bavua dijinga ne kumanya bulelela. Bualu ebu buvua bushuwa mpunga wa kualabaja mudimu wetu.
Meme ne Mairambubu tuvua tuya mu Balykchi bikole. Tuvua tutamba kushalamu mu Disambombo ne mu Dia lumingu bua kuyisha ne kuenza bisangilu. Bungi bua mikanda yetu ivua bantu balomba buakavula bikole. Tuvua tumbuka ne mikanda mu Tokmok bayele mu mufuku wa kuambuila bilunga udibu babikila ne: mishok. Mifuku ibidi miwule tente ne mikanda ku ngondo kayivua anu ikumbaja menemene malomba a bantu to. Nansha patuvua mu kawulu tuya mu Balykchi anyi tufuminamu, tuvua tuyisha bantu batuvua tuenza nabu luendu.
Mu 1995, bakenza tshisumbu mu Balykchi bidimu muanda mukulu panyima pa diya dietu dia kumpala mu tshimenga etshi. Kuenza ngendu bidimu bionso ebi bua kumbuka mu Tokmok kuya mu Balykchi, kuakatutudisha makuta a bungi. Katuvua ne makuta a bungi to, kadi mmunyi mutuakakumbaja bualu ebu? Muanetu wa balume mukuabu uvua utukumbajila makuta atuvua tupangila. Yehowa wakamona dijinga dituvua nadi dia kualabaja mudimu wetu, yeye kutukanguila “biibi bia mu diulu.” (Mal. 3:10) Bushuwa Yehowa udi mua kuenza malu onso!
BIA BUNGI BIA KUENZA BUA DÎKU NE MUDIMU WA BUAMBI
Mu 1992, bakanteka mukulu, meme kulua mukulu wa kumpala muena Kirghizistan bua ditunga dijima. Mu tshisumbu tshietu tshia mu Tokmok muakamueneka mpunga mipiamipia ya kuenza mudimu. Tuvua tulonga Bible ne bansonga ba bungi bena Kirghizistan ku tulasa tuabu. Umue wa kudibu ukadi lelu wenza mudimu mu Komite wa Betele, ne babidi mbampanda-njila ba pa buabu. Tuvua kabidi tudienzeja bua kuambuluisha bakuabu mu bisangilu. Ku ntuadijilu kua bidimu bia 1990, mikanda yetu ivua mu muakulu wa tshiena Russie utuvua kabidi tuenzela bisangilu. Kadi bantu ba bungi mu tshisumbu bavua bakula tshiena Kirghizistan, muakulu wabu wa ku dibele. Nunku mvua nkudimuna midimu mu bisangilu bua kubambuluisha bua bumvue bulelela ne lukasa.
Meme ne Mairambubu tuvua kabidi tuenza mudimu mukole bua kukolesha bana betu balela. Tuvua tuya nabu mu buambi ne mu bisangilu. Muanetu wa bakaji Gulsayra uvua ne bidimu 12 tshikondo atshi, uvua musue kuyukila malu a mu Bible ne bapitshi ba njila. Bana betu bavua basue kukuata mvese ya mu Bible ku muoyo. Ke bua tshinyi bobu, ne pashishe bikulu betu, bavua baditue ne kasuki mu midimu ya tshisumbu. Mu bana betu balela 9 ne mu bikulu betu 11 batshidi ne muoyo, bantu 16 badi benzela Yehowa mudimu anyi babuela mu bisangilu ne baledi babu.
DISHINTULUKA DIA DIKEMA
Bana betu ba balume ne ba bakaji batudi banange bikole bavua batuadije mudimu wa Yehowa mu tshitupa tshietu mu bidimu bia 1950 badi mua kukema bikole bua kumona mudi malu mashintuluke. Tshilejilu, kutuadijila mu bidimu bia 1990, tudi ne budikadidi bua kuyisha lumu luimpe ne kudisangisha ba bungi pamue.
Mu 1991, meme ne mukajanyi tuakabuela mu mpungilu wetu wa kumpala mu tshimenga tshia Alma-Ata tshidibu babikila lelu ne: Almaty, mu ditunga dia Kazakhstan. Mu 1993, bena Kristo netu ba mu Kirghizistan bakenza mpungilu mu tshipalu tshia ndundu tshia Spartak mu tshimenga tshia Bichkek bua musangu wa kumpala. Bamanyishi ba lumu luimpe bakasukula tshipalu atshi mu lumingu lujima kumpala kua mpungilu. Biakakemesha mutangidi wa tshipalu etshi bikole, ke yeye kutuanyishila bua kuenzelamu mpungilu katuyi bafute kantu.
Mu 1994, kuakenzeka bualu bukuabu bua dikema: tuakapeta umue wa ku mikanda yetu mu tshiena Kirghizistan bua musangu wa kumpala. Kasumbu ka bakudimunyi kadi ku Betele mu Bichkek kadi lelu kakudimuna pa tshibidilu mikanda yetu mu tshiena Kirghizistan. Bushuwa, mu 1998, mbulamatadi wa mu Kirghizistan wakanyishila Bantemu bua benze mudimu wabu. Bulongolodi mbutante, ne bungi bua bamanyishi budi mpindieu bupite pa 5000. Lelu, tudi ne bisumbu 83 ne tusumbu 25 mu tshiena Chine, mu Anglais, mu tshiena Kirghizistan, mu tshiena Russie, mu muakulu wa tumama wa tshiena Russie, mu tshiena Turquie, mu tshiena Ouïgour, ne mu tshiena Ouzbékistan. Bana betu bonso ba balume ne ba bakaji batudi banange bikole ba miaba mishilangane aba badi benzela Yehowa mudimu mu buobumue. Yehowa mmuenze bua malu a dikema onso aa enzeke.
Yehowa mmushintulule kabidi nsombelu wanyi. Mvua mukolele mu dîku dia babidime betu ba tshianana aba ne mvua mulonge anu bidimu bitanu bia tulasa. Kadi Yehowa uvua munteke mukulu ne muenze nanyi mudimu bua kulongesha bantu bavua balonge tulasa tua bungi malongesha a mushinga mukole a mu Bible. Eyowa, Yehowa utu wenza bua malu adi kayi mua kuenzeka enzeke. Malu onso andi mudimuenene aa adi ansaka bua kutungunuka ne kujadikila bantu bakuabu malu a Yehowa ne lulamatu luonso, bualu ku diambuluisha diende “malu onso adi mua kuenzeka.”—Mat. 19:26.
^ tshik. 21 Mupatula kudi Bantemu ba Yehowa kadi kabatshiena bawupatula kabidi to.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda mutumina bena Galatiya
2:1-21
-
Paulo utuilangana ne bapostolo mu Yelushalema (1-10)
-
Paulo upingaja Petelo (Kefa) mu njila (11-14)
-
Babala bakane anu bua ditabuja (15-21)
2 Pashishe bidimu 14 bimane kupita, ngakabanda kabidi ku Yelushalema ne Bânaba,+ meme kuya kabidi ne Tito.+
2 Ngakabandaku bualu mvua mupete dibuluibua, meme kubaleja lumu luimpe lundi nyisha mu bisamba bikuabu. Kadi ngakenza nanku kumpala kua bantu bavuabu bangata ne mushinga wa bungi, tuetu nabu pa nkayetu, bua kujadika ne: tshivua nyema anyi tshivua munyeme lubilu lua patupu to.
3 Kadi nansha Tito+ uvua nanyi kavua muenzejibue bua kutengudibua+ nansha muvuaye muena Greke to.
4 Kadi bualu abu buakajuka bua bana betu ba dishima bakabuejabu mu musokoko+ bavua badifinye munkatshi muetu bua kutentekela budikadidi+ butudi nabu mu buobumue ne Kristo Yezu, bua kutukuatabu ku bupika menemene;+
5 katuvua bitabe bua kubakokela to,+ nansha bua mutantshi mukese, bua bulelela bua lumu luimpe butungunuke ne kuikala munkatshi muenu.
6 Kadi bua bantu bavua bamueneka bu bavua ne mushinga+ (nansha bikalabu bavua bantu ba mushindu kayi kabiena bingambila bualu, bualu Nzambi kena utangila tshidi mpala wa muntu), bantu badibu bangata ne mushinga wa bungi abu kabavua bangambile bualu bupiabupia nansha bumue to.
7 Kadi pakamonabu ne: bavua bampeshe lumu luimpe lua kuambila bantu badi kabayi batengula,+ anu bu muvuabu balupeshe Petelo bua bantu badi batengula
8 (bualu muntu uvua mupeshe Petelo bukole bua kuenzela bantu badi batengula mudimu wa bupostolo, uvua mumpeshe panyi bukole bua kuwenzela bantu ba bisamba bikuabu)+
9 ne pakajingululabu ngasa uvuabu bampeshe,+ Yakobo+ ne Kefa ne Yone, bantu bavua bamueneka bu makunji, bakampesha meme ne Bânaba+ tshianza tshia balume tshia buwetu, bua tuetu tuye kudi bisamba bikuabu, kadi bobu kudi bantu badi batengula.
10 Bakatulomba anu bua kutungunuka ne kuvuluka bapele, ne ke tshindi kabidi mudienzeje bua kuenza ne muoyo mujima.+
11 Kadi pakalua Kefa+ ku Antiyokia,+ ngakamukandamena mpala ne mpala, bualu bivua bimueneke patoke muvuaye mu tshilema.
12 Bualu kumpala kua bantu bakuabu bavua bafuma kudi Yakobo+ kuluabu, uvua ne tshibidilu tshia kudia ne bantu ba bisamba bikuabu;+ kadi pakafikabu, wakalekela kuenza nanku ne wakadilamuna kudibu utshina ba mu kasumbu ka bantu batengula.+
13 Bena Yuda bakuabu bonso bakadisanga kudiye mu dishima edi, too ne Bânaba muine wakabalonda mu dishima diabu adi.
14 Kadi pangakamona ne: kabavua benda bilondeshile bulelela bua lumu luimpe,+ ngakambila Kefa kumpala kuabu bonso ne: “Biwikala wewe, nansha muudi muena Yuda, wenza malu bu bantu ba bisamba bikuabu, kabiyi bu mudi bena Yuda benza, mmunyi muudi mua kuenzeja bantu ba bisamba bikuabu bua kuenza malu bilondeshile bilele bia bena Yuda?”+
15 Tuetu badi bena Yuda ba ku tshilelelu, katuyi benji ba mpekatu ba mu bisamba bikuabu,
16 tudi bamanye ne: muntu kena ubadibua muakane bualu udi wenza malu adi mikenji ilomba, kadi anu bua ditabuja+ mu Yezu Kristo.+ Nunku tudi bitabuje Kristo Yezu bua tubadibue bakane ku diambuluisha dia ditabuja mu Kristo, kabiyi ku dienza malu adi mikenji ilomba, bualu kakuena muntu wabadibua muakane bua dienza malu adi mikenji ilomba to.+
17 Mpindieu bobu batusangane petu bikale benji ba mpekatu patudi eku tuenda tukeba bua batubale bakane ku butuangaji bua Kristo, dîba adi Kristo mmuena mudimu wa mpekatu anyi? Nansha kakese!
18 Meme muibakulule bintu bine bimvua mubumbule kale, ndi ndeja mundi mushipi wa mikenji.
19 Bualu ku diambuluisha dia mikenji, mvua mufue pa bidi bitangila mikenji,+ bua ndue ne muoyo kudi Nzambi.
20 Mbampopele ku mutshi pamue ne Kristo.+ Ki mmeme kabidi udi ne muoyo to,+ kadi Kristo ke udi ne muoyo mu buobumue nanyi. Bulelela, muoyo undi nawu mpindieu mu mubidi, ndi nawu bua ditabuja mu Muana wa Nzambi+ uvua munnange ne mudifile bua bualu buanyi.+
21 Tshiena mbenga ngasa wa Nzambi to,+ bualu bikala buakane bufumina ku mikenji, bulelela Kristo uvua mufue bua tshianana.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Galatiya 2
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
NSHAPITA 19
Mudimu wa dibaka udi utumbisha Yehowa
1, 2. a) Katshia ku kale batendeledi ba Yehowa batu basanka bua kuenza tshinyi? b) Ntshinyi tshidi Yehowa wangata ne mushinga wa bungi?
KUKADI bidimu bia bungi bidi batendeledi ba Nzambi badi bamulamate basanka bua kuibaka nzubu idi itumbishisha dîna diende. Tshilejilu, bena Isalele bakibaka ntenta wa tshitendelelu ne disanka dionso ne kufilabu bia kumuibaka nabi kabayi bakuatshidila muoyo.—Ekes. 35:30-35; 36:1, 4-7.
2 Yehowa kena umona bintu bidibu bibaka nabi bu bintu bia kumpala bidi bimutumbishisha to, ne biobi bine ki mbidiye wangata ne mushinga wa bungi to. (Mat. 23:16, 17) Tshintu tshidi Yehowa wanyisha anyi dipa didi dimutumbishisha kupita bintu bikuabu bionso, nntendelelu udi bantu bende bamutendelela, kabidi ne lungenyi luabu lua kuenza malu ku budisuile ne kuenza mudimu ne tshisumi. (Ekes. 35:21; Mâko 12:41-44; 1 Tim. 6:17-19) Bualu abu budi ne mushinga. Bua tshinyi? Bualu batu basa nzubu pashishe inyanguka. Tshilejilu, ntenta wa tshitendelelu ne ntempelo kabitshienaku to, kadi Yehowa ki mmupue muoyo mutshima wa tshipapayi ne mudimu mukole bivua nabi batendeledi bende bavua bamulamate bavua bibake nzubu ayi to.—Bala 1 Kolinto 15:58; Ebelu 6:10.
3. Mbualu kayi butuamona mu nshapita eu?
3 Batendeledi ba Yehowa ba matuku etu aa mbenze pabu mudimu mukole bua kuibaka miaba ya kutendelela. Malu atudi benze ku bulombodi bua Mukalenge wetu Yezu Kristo adi akemesha bushuwa. Bushuwa Yehowa mmubeneshe mudimu mukole utudi benze. (Mus. 127:1) Mu nshapita eu, netumone anu imue ya ku midimu ikadibu benze ne mudiyi mitumbishishe Yehowa. Netumvue kabidi malu adi bamue ba ku bantu bavua benze midimu eyi bambe.
Dibaka Nzubu ya Bukalenge
4. a) Bua tshinyi tudi dijinga ne miaba ya bungi ya kuenzela bisangilu? b) Bua tshinyi mbasambakaje Betele mishilashilangane? (Tangila malu adi mu kazubu ka ne: “ Dibaka dia Betele: Diakajilula malu bilondeshile majinga adi enda ashintuluka.”)
4 Anu mutuvua bamone mu Nshapita wa 16, Yehowa udi utulomba bua tuikale tudisangisha bua kutendelela. (Eb. 10:25) Bisangilu bietu bidi bikolesha ditabuja dietu ne bidi bivudija kabidi disanka dietu bua mudimu wa buambi. Bu mudi matuku a ku nshikidilu enda aya, Yehowa udi utungunuka ne kuendesha mudimu eu ne lukasa. Ke bualu kayi bantu binunu bia bungi badi bapuila mu bulongolodi buende tshidimu tshionso etshi. (Yesh. 60:22) Bu mudiku bantu ba bungi menemene badi bakokela Bukalenge, kudi dijinga dinene dia nzubu ya kupatuila mikanda ya malu a mu Bible. Tudi kabidi dijinga ne miaba ya bungi ya kuenzela bisangilu.
5. Bua tshinyi dîna dia ne: Nzubu wa Bukalenge ndikumbane? (Tangila kabidi malu adi mu kazubu ka ne: “ Tshitendelelu tshia butoke bupiabupia.”)
5 Patshivua bantu ba Nzambi ba matuku etu aa batuadijilaku, Balongi ba Bible bakabanga kumona ne: bivua bikengela bikale ne yabu miaba ya kuenzela bisangilu. Bidi bimueneka ne: muaba wa kumpala uvuabu base bua kuenzela bisangilu uvua mu Virginie wa ku Ouest mu États-Unis mu 1890. Mu bidimu bia 1930, bantu ba Yehowa bakavua bibake anyi balongolole nzubu ndambu ya kuenzela bisangilu, kadi nzubu ayi kayivua mianji kuikala ne dîna kampanda disunguluke to. Mu 1935, muanetu Rutherford wakaya mu Hawaii, muaba uvuabu bibaka nzubu wa kuenzela bisangilu pamue ne nzubu mupiamupia wa Betele. Pakebejabu muanetu Rutherford muvuabu mua kubikila nzubu au, wakandamuna ne: “Kanuena bamone ne: tudi mua kumubikila ne: ‘Nzubu wa Bukalenge’ anyi? Bualu ke tshitudi tuenza, tuyisha lumu luimpe lua Bukalenge.” (Mat. 24:14) Panyima pa matuku makese, bakinyika nzubu au dîna adi bualu divua dikumbanyine, kudinyikabu kabidi miaba ya bungi ivua bisumbu bia bantu ba Yehowa benzela bisangilu buloba bujima.
6, 7. Dibaka dia Nzubu ya Bukalenge ne lukasa ndiambuluishe ku tshinyi?
6 Mu bidimu bia 1970, dijinga dia Nzubu ya Bukalenge diakavula bikole. Nunku, bana betu ba mu États-Unis bakalongolola mushindu muimpe menemene wa kuibaka nzubu mimpe mikumbane mu matuku makese. Mu 1983, bakavua bibake Nzubu ya Bukalenge ya buena eyi mitue ku 200 mu États-Unis ne mu Canada. Bua kukumbaja mudimu eu, bana betu bakabanga kuenza komite ya luibaku. Mushindu eu wakendesha malu bimpe, mu 1986 Kasumbu kaludiki kakanyisha ndongoluelu eu, ne mu 1987, kuvua Komite ya luibaku 60 mu États-Unis. * Mu 1992 bakenza kabidi Komite eyi mu Afrike du Sud, Allemagne, Argentine, Australie, Espagne, France, Japon, ne mu Mexique. Bushuwa bana betu badi benza mudimu mukole wa kuibaka Nzubu ya Bukalenge ne ya mpuilu mbakumbane bua tuetu kubambuluisha, bualu mudimu udibu benza udi pawu mudimu wa tshijila.
7 Nzubu ya Bukalenge ivuabu bibake mu matuku makese eyi yakafila bumanyishi bua dikema kudi bantu ba miaba ivuabu bayibakile. Tshilejilu, bavua bafunde mu tshikandakanda kampanda tshia mu Espagne tshiena-bualu etshi: “Ditabuja didi ditentemuna mikuna.” Mu tshikandakanda atshi bavua bakulamu bua dibaka dia Nzubu wa Bukalenge wa nunku mu tshimenga tshia Martos, bebejamu ne: “Mmunyi mudibi mua kuenzeka bua mu bulongolodi ebu mudi bantu badisue, badisuile ba mu bitupa bishilashilangane [bia mu Espagne] balue mu Martos bua kuambuluisha bantu bakuabu, bibaka nzubu udi mupite mikuabu ku mushindu udibu bamuibake lukasa, bamuibake bimpe, ne ku mushindu uvuabu balongolole midimu?” Bakandamuna lukonko alu mu tshikandakanda atshi batela mêyi a umue wa ku Bantemu badisuile, bamba ne: “Mbienzeke nanku bualu tudi bantu badi Yehowa mulongeshe.”
Midimu ya dibaka mu matunga adi mapele
8. Mu 1999, mprograme kayi mupiamupia uvua Kasumbu kaludiki kitabe? Bua tshinyi?
8 Ku ndekelu kua bidimu bia 1900, bantu ba bungi bakabuela mu bulongolodi bua Yehowa mu matunga adi bana betu ba bungi ne lutatu lua makuta. Bisumbu bia mu matunga au biakenza muabi muonso bua kuibaka miaba ya kuenzela bisangilu. Kadi mu amue matunga, bana betu bavua ne bua kuanji kuitaba bua babaseke ne babapepeje bualu Nzubu yabu ya Bukalenge ivua ya tshiena kale pavuabu bayifuanyikija ne miaba mikuabu ya kutendelela. Kadi kutuadijila mu 1999, Kasumbu kaludiki kakitaba programe wa dibaka Nzubu ya Bukalenge lukasa lukasa mu matunga mapele. Bakangata makuta a mu matunga avua ne bubanji bua bungi kuafilabu bua kuikale “dikumbanangana.” (Bala 2 Kolinto 8:13-15.) Bana betu ba balume ne ba bakaji ba mu matunga makuabu bakadifila ku budisuile bua kuenza mudimu au.
9. Mmudimu kayi uvua umueneka mupite makanda? Ntshinyi tshivuabu benze?
9 Ku ntuadijilu, mudimu eu uvua umueneka mupite makanda. Luapolo luvuabu bafile mu 2001 luakaleja ne: bivua bikengela Nzubu ya Bukalenge mipite pa 18 300 mu matunga mapele 88. Kadi ku diambuluisha dia nyuma wa Nzambi ne dia Mukalenge wetu Yezu Kristo, mudimu au uvua anu mua kuenzeka. (Mat. 19:26) Mu bidimu bitue ku 15, kumbukila mu 1999 too ne mu 2013, bantu ba Nzambi bakavua bibake Nzubu ya Bukalenge 26 849 bilondeshile programe eu. * Yehowa udi utungunuka ne kubenesha mudimu wa kuyisha, bualu mu 2013 bivua bikengela kuibaka Nzubu ya Bukalenge mikuabu 6 500 mu matunga au, ne mpindieu, kudi dijinga dia nzubu mikuabu nkama ne nkama tshidimu tshionso.
10-12. Mmunyi mudi dibaka dia Nzubu ya Bukalenge ditumbishishe dîna dia Yehowa?
10 Mmushindu kayi udi dibaka dia Nzubu ya Bukalenge mipiamipia ayi ditumbishishe dîna dia Yehowa? Luapolo lua ku Betele wa Zimbabwe luakamba ne: “Mu ngondo umue wa dibaka dia Nzubu wa Bukalenge mupiamupia, bungi bua bantu bavua babuela mu bisangilu buvua misangu ya bungi buvula misangu ibidi.” Mu matunga a bungi, bidi bimueneka ne: bantu badi bakuatshidila muoyo bua kubuela mu bisangilu bietu, bindila too ne pasabu nzubu ya mimpe ya ntendelelu. Kadi padibu anu bibaka Nzubu wa Bukalenge, udi uwula mu matuku makese, bilomba mukuabu. Kadi tshidi tshikoka bantu kudi Yehowa ki nganu tshimuenekelu tshia bitudi base nkayatshi to. Dinanga dilelela dia buena Kristo didibu baleja kudi bantu badi bibaka nzubu eyi didi padi dilenga mushindu udi bantu bamona bulongolodi buende. Tumonayi bimue bilejilu.
11 Indonésie. Pavua muntu kampanda uvua ubandila muvuabu basa Nzubu wa Bukalenge mumone ne: bantu bonso bavua benza mudimu bavua badisuile, wakakema wamba ne: “Nuenu nudi nunkemesha be! Ndi mumone mudi yonso wa kunudi wenza mudimu ne muoyo mujima ne disanka nansha mudibu kabayi banufuta. Ndi ngela meji ne: kakuena bulongolodi bukuabu bua malu a Nzambi bu buenu to!”
12 Ukraine. Mamu kampanda uvua upitshila dituku dionso pabuipi ne muaba uvuabu basa Nzubu wa Bukalenge wakafika ku dimona ne: Bavua benza mudimu abu bavua Bantemu ba Yehowa ne nzubu au uvua ne bua kuikala Nzubu wa Bukalenge. Wakamba ne: “Mvua mumvuile bualu bua Bantemu ba Yehowa kudi muakunyanyi wa bakaji uvua mulue pende Ntemu. Pamvua mmona mudimu wa dibaka eu, ngakajinga panyi bua kuikala mu dîku dia bantu ba Nzambi edi. Apa ndi mumone dinanga mu tshienzedi.” Mamu eu wakitaba bua kulonga Bible, ne wakatambula mu 2010.
13, 14. a) Tshivua bena dibaka kampanda benze pakamonabu midimu ivua yenzeka muaba uvuabu bibaka Nzubu wa Bukalenge tshidi tshikulongesha tshinyi? b) Tshinyi tshiudi mua kuenza bua muaba unudi nuenzela bisangilu wikale anu utumbishisha dîna dia Yehowa?
13 Argentine. Mulume kampanda ne mukajende bakaya kudi muanetu wa balume uvua utangila dibaka dia Nzubu wa Bukalenge muaba kansanga. Mulume wakamba ne: “Tuvua tuenda tulondesha mudimu wenu wa dibaka bimpe bimpe ne . . . tudi basue kulongela malu a Nzambi muaba eu.” Pashishe wakakonka ne: “Ntshinyi tshitudi mua kuenza bua kubanga kubuela mu masangisha muaba eu?” Bakabambila bua kulongabu Bible, kadi bobu kuamba ne: bua tuetu kulonga anu nuenu bitabe bua kutulongesha dîku dijima. Bana betu bakitaba ne disanka dionso bua kubalongesha.
14 Pamuapa kuvua mupete diakalenga dia kuambuluisha bua kuibaka Nzubu wa Bukalenge uudi ubuela to, kadi udi mua kuenza malu a bungi bua muaba uudi utendelela utumbishishe dîna dia Yehowa. Tshilejilu, udi mua kubikila balongi bebe ba Bible, bantu bautu ukumbula, ne bantu bakuabu ne disanka dionso bua kubuelabu nebe mu bisangilu mu Nzubu wa Bukalenge. Udi kabidi ne diakalenga dia kulama muaba unudi nuenzela bisangilu ne mankenda ne kuwulongolola. Wewe mudilongolole bimpe, udi mua kufila mapa bua kulama Nzubu wa Bukalenge uudi ubuela anyi kulama Nzubu ya Bukalenge idibu benzela bisangilu miaba mikuabu. (Bala 1 Kolinto 16:2.) Malu onso aa adi atumbishisha pawu dîna dia Yehowa.
Benji ba mudimu badi ‘badifila ne ku budisuile’
15-17. a) Badi benza mudimu wa bungi mu mudimu wa dibaka mbanganyi? b) Leja tshiudi mulongele ku malu avuabu bambe kudi bena mabaka batu baya kuenza mudimu mu matunga makuabu.
15 Mudimu wa bungi udibu benza bua kuibaka Nzubu ya Bukalenge, ya mpuilu ne ya Betele badi bawenza kudi bana betu ba muaba au. Kadi misangu ya bungi batu babambuluisha kudi bana betu ba mu matunga makuabu badi ne dimanya mu malu a luibaku. Bamue ba ku badisuile aba mbalongolole malu abu bua bapete mushindu wa kuya kuibaka mu matunga makuabu bua mbingu bungi kampanda. Bakuabu bobu mbadiakaje bua kuambuluisha bidimu bia bungi, basa bajikija baya muaba mukuabu.
16 Diya kuibaka mu matunga makuabu ditu ne yadi ntatu kadi ditu kabidi difila masanka. Tshilejilu, Timo ne Lina bavua baye mu matunga a mu Asie, a ku Mputu, ne a mu Amérique wa ku Sud bua kuibaka Nzubu ya Bukalenge, ya mpuilu ne Betele. Timo udi wamba ne: “Mu bidimu 30 biashadi ebi, pavua bidimu bibidi bipita bavua anu bampesha mudimu mukuabu.” Lina udi muselangana ne Timo kukadi bidimu 25 udi wamba ne: “Ndi muenze mudimu ne Timo mu matunga 10 mashilashilangane. Bidi bikengela bukole bua bungi ne dîba dia bungi bua kuibidilangana ne ndilu mupiamupia, lupepele lupialupia, muakulu mupiamupia, teritware mupiamupia wa kuyishila ne kudia bulunda ne bantu bapiabapia.” * Mmupete tshinyi padiye muditatshishe bua kuibidilangana ne malu aa? Lina udi wamba ne: “Ntatu mmikudimuke milue masanka a dikema. Tudi badimuene mudi bena Kristo netu ne dinanga ne bakididi ba benyi ne tudi bamone mudi Yehowa mutulame ne dinanga dionso. Tudi bamone kabidi mudi mêyi avua Yezu muambile bayidi bende adi mu Mâko 10:29, 30 makumbane. Bua bena Kristo netu balume ne bakaji ne bamamu, tudi babapete misangu mipite pa 100.” Timo udi wamba ne: “Bidi bituenza disanka dia bungi bua kuenza mudimu ne mamanya etu bua bualu budi bupite malu onso bua kuenza mudimu wa kuvudija bintu bia Mukalenge.”
17 Darren ne Sarah badi bambuluishe mu midimu ya dibaka mu Afrike, mu Amérique wa ku Sud, mu Amérique wa pankatshi, mu Asie, ku Mputu ne ku Sud kua mbuu wa Pacifique, badi bumvua ne: mbapete bia bungi kupita bivuabu bajimije. Nansha mudibu bapete ntatu, Darren udi wamba ne: “Kuenza mudimu ne bana betu ba miaba mishilashilangane ndiakalenga dinene. Ndi mumone ne: dinanga ditudi tuleja Yehowa ndienze anu bu tshinkunku nsanga bilembi, ditusangisha bonso pamue.” Sarah udi wamba ne: “Bana betu ba nkoleshilu mishilashilangane mbandongeshe malu a bungi! Pandi mumone mudibu badipangisha amue malu bua kuenzela Yehowa mudimu, bidi binsaka bua meme kutungunuka ne kumuenzelawu ne muanyi muonso.”
18. Mmushindu kayi udi mulayi udi mu Musambu wa 110:1-3 wenda ukumbana?
18 Mukalenge Davidi wakaleja mu mêyi a buprofete ne: nansha bikala bantu badi bakokela Bukalenge bua Nzambi mua kupeta ntatu, bavua ne bua ‘kudifila ne disanka’ anyi ku budisuile bua kuyisha malu a Bukalenge kumpala. (Bala Musambu wa 110:1-3.) Bonso badi baditue mu mudimu udi ukuatshisha Bukalenge, mbaditue pabu mu dikumbaja mêyi a buprofete au. (1 Kol. 3:9) Bungi bua nzubu ya Betele, nkama ne nkama ya nzubu ya Mpuilu, ne binunu makumi ne makumi bia Nzubu ya Bukalenge idi pa buloba bujima budi bufila tshijadiki tshinene tshia ne: Bukalenge bua Nzambi budi bukokesha matuku etu aa. Edi ndiakalenge dinene dia kuenzela Mukalenge Yezu Kristo mudimu mu dienza mudimu udi upesha Yehowa lumu ludi lumukumbanyine menemene!
^ tshik. 6 Mu 2013 bakanyishila badisuile bapite pa 230 000 bua kuenzabu mudimu ne Komite ya luibaku 132 mu États-Unis. Mu ditunga adi komite ayi ivua ilombola mudimu wa luibaku lua Nzubu ya Bukalenge mipiamipia mitue ku 75 tshidimu tshionso ne ivua yambuluisha bua kulongolola anyi kuakajilula Nzubu mitue ku 900.
^ tshik. 9 Mu bungi ebu kamuena Nzubu ya Bukalenge ya bungi ivuabu bibake mu matunga avua kaayi mu programe eu to.
^ tshik. 16 Bana betu batu baya kuasa nzubu mu matunga makuabu ne badisuile badi bapitshisha dîba dia bungi benza mudimu muaba udibu bayibakila, kadi batu kabidi bambuluisha bisumbu bia muaba au mu mudimu wa buambi ku ndekelu kua lumingu anyi ku madilolo.


text:
Lumingu lua dia 18-24/9
DANYELE 1-3
Musambu wa 131 ne disambila
Mêyi a mbangilu (Min. 3 anyi mikese)
BIUMA BIA MU DÎYI DIA NZAMBI
“Lulamatu kudi Nzambi ludi lufuta”: (Min. 10)
[Ela filme wa Diumvuija dia mukanda wa Danyele.]
Dan 3:16-20: Balunda ba Danyele bakantantamena dibasaka ku bukole bua kupangila lulamatu kudi Yehowa (w15 15/7 20 §15-16)
Dan 3:26-29: Lulamatu luabu luakatumbishisha Yehowa ne luakabapetesha masanka (w13 15/1 10 §13)
-
Dikeba bubanji bua mu Dîyi dia Nzambi: (Min. 8)
Dan 1:5, 8: Bua tshinyi Danyele ne balunda bende basatu bavua bafike ku dimona ne: bobu badie biakudia bia mukalenge bivua bibanyanga? (it-2-F 267)
Dan 2:44: Bua tshinyi Bukalenge bua Nzambi budi ne bua kulua kuvingutula makalenge a pa buloba adi lupingu luleja? (w12 15/6 17, kazubu; w01 15/10 6 §4)
Dibala dia Bible dia lumingu elu ndikulongeshe tshinyi bua Yehowa?
Mbubanji kayi bukuabu buudi mupete mu dibala dia Bible dia lumingu elu?
-
Dibala dia Bible: (Min. 4 anyi mikese) Dan 2:31-43
DIFILA BIKOLE KU MUDIMU WA BUAMBI
Diyisha muntu musangu wa kumpala: (Min. 2 anyi mikese) Yes 40:22: Longesha bulelela. Wase tshishimikidi bua kumupinganyina.
Dipinganyina muntu: (Min. 4 anyi mikese) Lom 15:4: Longesha bulelela. Mushila karte ka JW.ORG.
Muyuki: (Min. 6 anyi mikese) w17.02 29-30: Tshiena-bualu: Yehowa utu udianjila kupangadija bungi bua malu atudi mua kutantamena, pashishe usungula ntatu itudi mua kutuilangana nayi anyi?
TUIKALAYI NE NSOMBELU WA BUENA KRISTO
Musambu wa 63
“Shala ne lulamatu padibu bakuteta”: (Min. 8) Diyukidilangana.
“Shala ne lulamatu padibu bipata mulela webe mu tshisumbu”: (Min. 7) Diyukidilangana.
Dilonga dia Bible dia tshisumbu: (Min. 30) kr “Tshitupa 6: Dikuatshisha mudimu wa Bukalenge—Kuibaka miaba ya kutendelela ne kufila diambuluisha, nshap. 18 §1-8
Diambulula, ne kadiosha ka lumingu lualua (Min. 3)
Musambu wa 101 ne disambila


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Siona mmupingajilula kabidi bu budimi bua Edene (1-8)
-
Busambi bua kudi Muenji wa Siona wa bukole (9-16
-
Dikopo dia tshiji tshikole tshia Yehowa (17-23)
51 “Ntelejayi, nuenu badi bipatshila buakane,Nuenu badi bakeba Yehowa.
Tangilayi ku dibue kunuvua bafumineNe ku tshina tshia mabue kuvuabu banumbule.
2 Tangilayi kudi Abalahama tatuenuNe kudi Sala+ uvua munulele.
Bualu uvua anu nkayende pamvua mumubikile,+Ne mvua mumubeneshe ne mumuvudije.+
3 Bualu Yehowa neasambe Siona.+
Neatuadile miaba yende yonso ya bikulu busambi,+Ne neavuije tshipela tshiende bu Edene+Ne mpata wende wa tshipela bu budimi bua Yehowa.+
Disanka dikole ne masanka nebikale munda muende,Diela tuasakidila ne musambu muimpe.+
4 Teyayi ntema kundi, nuenu bantu banyi,Ne fila ditshi kundi, wewe tshisamba tshianyi.+
Bualu mukenji newufume kundi,+Ne nenjadike kulumbuluisha kuanyi kuakane bu butoke kudi bukua bantu.+
5 Buakane buanyi budi busemena pabuipi.+
Lupandu luanyi nelupatuke,+Ne maboko anyi nealumbuluishe bukua bantu.+
Bidiila nebitekemene kundi,+Ne nebindile diboko dianyi.
6 Bandishayi mêsu enu mu diulu,Ne tangilayi buloba panshi.
Bualu diulu neditangalake tupese tupese bu muishi;Buloba nebusunsuke bu tshilamba,Ne bantu badi basombelapu nebafue bu tumue.
Kadi lupandu luanyi neluikale lua tshiendelele,+Ne buakane buanyi kabuakupangila nansha.+
7 Ntelejayi, nuenu badi bamanye buakane,Bantu badi ne mukenji wanyi mu muoyo wabu.+
Kanutshinyi mayobo a bantu bafuafua,Ne kanuikadi ne buôwa bua bipendu biabu.
8 Bualu tshishi tshia mbumbu netshibadie anu bu tshilamba;Tshishi tshia mbumbu tshitu tshidia bilamba netshibadie bu miosa ya mikoko.+
Kadi buakane buanyi nebushalaku kashidi,Ne lupandu luanyi nelushalaku bua bipungu bionso bia bantu.”+
9 Tabala! Tabala! Vuala bukole,Wewe diboko dia Yehowa!+
Tabala bu mu matuku a kale kale, bu mu bipungu bia bantu bia kale.
Ki nguewe uvua mutshibule Lahaba+ bitupa bitupa,Uvua mutubule nyama munene wa mu mbuu anyi?+
10 Wewe kuena eu uvua mumishe mbuu, mâyi a mu ndondo anyi?+
Eu uvua muvuije ndondo ya mbuu njila bua bantu bavuabu bapikule bapite anyi?+
11 Bantu bapikula ba Yehowa nebapingane.+
Nebalue mu Siona ne lubila lua disanka,+Ne disanka didi kadiyi dijika nedikale kudibu bu tshifulu tshia butumbi.+
Nebikale ne disanka dikole ne masanka,Kanyinganyinga ne mikemu nebinyeme.+
12 “Meme muine ndi Yeye udi ukusamba.+
Bua tshinyi udi utshina muntu ufuafua walua kufua+Ne muana wa muntu wafubidila bu bisonsa bibishi?
13 Bua tshinyi udi upua Yehowa Mufuki webe+ muoyo,Yeye uvua mubalule diulu+ ne muase tshishimikidi tshia buloba?
Dituku dijima wewe uvua anu utshina tshiji tshikole tshia mukengeshanganyi,Anu bu ne: yeye uvua ne mushindu wa kukubutula.
Mpindieu, tshiji tshikole tshia mukengeshanganyi tshidi penyi?
14 Muntu udi mukobame mu nkanu nebamusulule mu katupa kîpi emu;+Kakufua ne kakubuela mu tshina,Ne biakudia biende kabiakupangika to.
15 Kadi meme ndi Yehowa Nzambi webe,Udi uvuandulula mbuu ne ujula mavuala ende,+Yehowa wa biluilu ke dîna diende.+
16 Nenteke mêyi anyi mukana muebe,Ne nenkubuikile ne mundidimbi wa tshianza tshianyi,+Bua kujadika diulu ne kuasa tshishimikidi tshia buloba+Ne bua kuambila Siona ne: ‘Wewe udi tshisamba tshianyi.’+
17 Tabala! Tabala! Juka, wewe Yelushalema,+Wewe udi munue dikopo dia tshiji tshikole tshia Yehowa ku tshianza tshiende.
Udi munue lupanza;Udi munue mujikije dikopo didi ditetuishangana.+
18 Muana nansha umue wa ku bana bonso bavuaye mulele kenaku bua kumulombola,Ne muana nansha umue wa ku bana bavuaye mukoleshe ki mmumukuate ku tshianza.
19 Malu abidi aa mmakukuate.
Nnganyi waditeka pa muaba webe?
Kabutu ne tshinyangu, nzala ne muele wa mvita!+
Nnganyi wakusamba?+
20 Bana bebe mbafue tshipuka.+
Badi balala mu disangu dionso dia njilaBu mikoko ya tshisuku mu bukondo.
Mbuwule tente ne tshiji tshikole tshia Yehowa, kukanyina kua Nzambi webe.”
21 Nanku telejaku bualu ebu,Wewe mukaji udi mukengeshibue ne mukuatshike, nansha muudi kuyi mukuatshike mvinyo.
22 Mona tshidi Mukalenge webe Yehowa, Nzambi webe udi uluila bantu bende mvita, wamba:
“Tangila! Nengangate dikopo didi ditetuishangana ku tshianza tshiebe,+Lupanza alu, dikopo dianyi dia tshiji tshikole;Kuakudinua kabidi nansha.+
23 Nenditeke mu tshianza tshia bakukengeshi,+Bobu bakakuambila ne: ‘Inama panshi bua tuendele pambidi pebe!’
Nunku wewe wakavuija nyima webe bu buloba,Bu musesu wa bobu kuendela.”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yeshaya 51
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg